text:
Nuninyɛne
© 2014 Watch Tower Bible and Tract Society of Pennsylvania
Esiane To Kpalɛma—Kɛmɔti Ɛ? 4
Mɔɔ Nyamenle Bayɛ Wɔ Esiane Nwo La 7
Asoo Ɛze? 13
Ɛkola Ɛnwu Nyamenle Ne Mɔɔ Bɛnnwu Ye La Ɔ? 14
OTHER BIBLE QUESTIONS ANSWERED—Are Natural Disasters Punishment From God?
(Nea BIBLE TEACHINGS > BIBLE QUESTIONS ANSWERED abo wɔ Nrelenza nu)
EDWƐKƐ TITILE | KƐMƆTI A ESIANE TO KPALƐMA Ɛ?
Smita,* raalɛ mɔɔ ɛnyia ɛvolɛ 35 mɔɔ wɔ Dhaka, Bangladesh la, le mɔɔ ɛnee bɛze ye kɛ ɔle sonla mɔɔ lɛ ɛlɔlɛ na ɔdwenle sonla nwo a. Ɛnee menli ze ye kɛ agyalɛ raalɛ mɔɔ bɔ mɔdenle na ɔ nye die kɛ ɔbaboa awie mɔ yeamaa bɛanwu Nyamenle anwo debie mɔɔ yezukoa la. Nea kɛzi ɔzinle ye abusua ne nee ɔ gɔnwo mɔ anwo kɛ Smita anwo dole ye arɛlevilɛ nu na ɔwule wɔ dapɛne ne anu la!
James nee ɔ ye, agyalɛma mɔɔ ɛbo ɛvolɛ 30 la, ɛnee bɛlie duma kɛ Smita la. Kenle ko bie, bɛhɔle kɛ bɛkakpɔla bɛ gɔnwo mɔ wɔ United States, Adɔleɛ Ɛnweanloa. Bɛanzia bɛamba sua nu wɔ New York bieko. Mekɛ mɔɔ bɛhɔle la, bɛyiale kale esiane na bɛwule, ɛhye manle bɛ alɔvolɛ nee bɛ gɔnwo mɔ gyimayɛvoma minlinle debie mɔɔ sonle bolɛ.
Ɔngyia kɛ ɛnea moa na wɔanwu kɛzi ɛtane nee amaneɛnwunlɛ ɛbu zo ɛnɛ la. Konle maa maanlema nee sogyama wu. Bɛdi ɛtane bɛtia menli mɔɔ ɛnze nwolɛ ɛhwee la na bɛyɛ bɛ basabasa. Esiane mɔɔ yɛ ɛzulolɛ nee anwodolɛ mɔɔ maa menli bubu la to awie biala ɔnva nwo kɛzi bɛde la. Esiane sɛkye maanlema dɔɔnwo mɔɔ ɔmkpa nu a. Adwenletane nee nzisi ɛbu zo. Bie a ɛhye bie ɛdo wɔ ɛlɛ.
Yɛbahola yɛabiza kpuyia ɛhye mɔ yɛamaa yɛafɛta kɛ:
Kɛmɔti a esiane to kpalɛma ɛ?
Asoo Nyamenle di ninyɛne zɛhae mɔ anwo ɛzonle ɔ?
Asoo esiane si ala, anzɛɛ sonla a yɛ a?
Asoo ɔbahola yeayɛ Karma, kile kɛ, mɔɔ awie yɛle ye dɛba ne la a maa ɔnwu amaneɛ ɔ?
Saa tumivolɛ Nyamenle bie wɔ ɛkɛ a, kɛmɔti a ɔmbɔ kpalɛma anwo bane ɔnvi esiane nwo ɛ?
Asoo ɛtane nee amaneɛnwunlɛ ɛnrɛra ɛbɛlabɔlɛ nu ɛlɛ ɔ?
Amaa yɛabua kpuyia ɛhye mɔ la, ɔwɔ kɛ yɛte kpuyia nwiɔ ɛhye mɔɔ hyia la mualɛ ne abo: Kɛmɔti a esiane si ɛ, na duzu a Nyamenle bayɛ ye wɔ nwolɛ a?
^ ɛden. 3 Bɛhakyi aluma ne.
EDWƐKƐ TITILE | KƐMƆTI A ESIANE TO KPALƐMA Ɛ?
Kɛmɔ Gyihova Nyamenle* a le debie biala Bɔvolɛ nee tumivolɛ la ati, menli dɔɔnwo nyia adwenle kɛ ɔdi debie biala mɔɔ kɔ zo wɔ ewiade, mɔɔ esiane boka nwo la anwo ɛzonle. Noko akee, suzu mɔɔ Baebolo ne ka ye wɔ nɔhalɛ Nyamenle ne anwo la nea:
“Gyihova le tenlene wɔ ye ndenle kɔsɔɔti anu.”—Edwɛndolɛ 145:17, NW.
“Nyamenle di pɛlepɛle wɔ ye ndenle kɔsɔɔti anu. Ɔle Nyamenle mɔɔ di nɔhalɛ, mɔɔ ɔmbɔ adalɛ biala, tenlenenli nee fɔɔnwo a le ye.”—Mɛla ne 32:4, NW.
“[Gyihova] se anwunvɔne yɛɛ ɔ kunlu yelɛyela ye.”—Gyemise 5:11.
Nyamenle ɛmmaa esiane ɛnzi. Noko, asoo ɔka awie mɔ ɔmaa bɛyɛ ninyɛndane? Kyɛkyɛ. Ngɛlɛlera ne ka kɛ, “saa awie kɔ ngyegyelɛ nu a ɔmmaka kɛ, ‘Nyamenle ɛlɛsɔ me anlea.’” Kɛmɔti ɛ? Ɔluakɛ “ɛtane ɛngola ɛnzɔ Nyamenle ɛnnea yɛɛ Nyamenle mumua ne ɛnzɔ awie biala ɛnnea.” (Gyemise 1:13) Nyamenle ɛnzɔ awie biala ɛnnea ɔmmaa ɔnyɛ ninyɛndane. Nyamenle ɛmmaa esiane ɛnzi yɛɛ ɔmmaa awie mɔ ɛnyɛ ninyɛndane. Ɛnee nwane anzɛɛ duzu a di esiane nwo ɛzonle a?
Baebolo ne kile debie ko mɔɔ maa alesama nwu amaneɛ la, ɔhanle kɛ: ‘Mekɛ nee ninyɛne mɔɔ bɛ nye ɛnla la to bɛ muala.’ (Nolobɔvo ne 9:11) Saa debie mɔɔ yɛ nye ɛnla anzɛɛ esiane si, na awie baboda anzɛɛ ɔnrɛboda a ɔgyi ɛleka mɔɔ ɔwɔ mɔɔ deɛ ne zile la azo. Kɛyɛ ɛvolɛ 2,000 mɔɔ ɛze ɛhɔ la anu, Gyisɛse Kelaese hanle esiane mɔɔ dole menli 18 mɔɔ sua bie bule guale bɛ nwo zo hunle bɛ la anwo edwɛkɛ. (Luku 13:1-5) Tɛ kɛ bɛ ɛbɛlabɔlɛ ɛnle kpalɛ la ati a esiane ɛhye dole bɛ a; mɔɔ ɔrale la a le kɛ sua ne bule la ɛnee bɛwɔ ɔ bo. Kenlensa ye ala, azɛlɛkpusulɛ bie zile Haiti wɔ January 2010; Haiti arane ne hanle kɛ ɔhunle menli 300,000. Bɛ muala bɛwule ɔnva nwo kɛzi ɛnee bɛde la. Anwodolɛ noko bahola aha awie mekɛ biala.
Kɛmɔti a Nyamenle ɛmbɔ kpalɛma anwo bane ɛnvi esiane nwo ɛ?
Bie a ɛbabiza kɛ: ‘Asoo anrɛɛ Nyamenle ɛnrɛhola ɛnrɛzi esiane ɛhye mɔ adenle? Asoo ɔngola ɔmbɔ kpalɛma anwo bane ɔnvi esiane nwo?’ Amaa Nyamenle ava ɔ nwo alie nu la, ɔwɔ kɛ ɔnwu esiane na bɛazi. Nyamenle lɛ tumi mɔɔ maa ɔnwu mɔɔ bazi kenlebie la ɛdeɛ, noko kpuyia mɔɔ ɔwɔ kɛ yɛsuzu nwo la a le kɛ: Asoo Nyamenle fa ye tumi kpole ne nwu ninyɛne ɛhye mɔ?—Ayezaya 42:9.
Ngɛlɛlera ne ka kɛ: “Nyamenle wɔ anwuma; ɔyɛ debie biala mɔɔ ɔdaye ɔkulo la.” (Edwɛndolɛ 115:3) Gyihova yɛ debie mɔɔ ɔnea a nwolɛ hyia la—tɛ debie biala mɔɔ ɔkola ɔyɛ la a ɔyɛ a. Zɔhane ala a, ɔkile debie mɔɔ ɔkulo kɛ ɔnea a. Kɛ neazo la, mekɛ mɔɔ tete azuamgbole Sodɔm nee Gomɔla ninyɛndane ne yɛle kpole la, Nyamenle zele tete selɛ Ebileham kɛ: “Mekɔ ɛkɛ meahɔnlea saa mɔɔ bɛlɛkeha bɛatia ye la amuala le zɔhane a. Saa ɔnle zɔhane noko a eza mebanwu ye.” (Mɔlebɛbo 18:20, 21) Wɔ mekɛ bie anu, Gyihova anyɛ kɛ ɔkɛnwu ninyɛndane mɔɔ ɛlɛkɔ zo wɔ zɔhane azua ne mɔ azo la. Ɔda ali kɛ, Gyihova bahola azi kpɔkɛ kɛ ɔnrɛnwu debie biala mɔɔ ɛlɛkɔ zo la. (Mɔlebɛbo 22:12) Ɛhye ɛngile kɛ ɔtɔ sinli anzɛɛ ɔnlɛ tumi. Kɛmɔ “ye gyima di munli” la ati, Nyamenle maa ye tumi mɔɔ ɔfa ɔnwu kenlebie la nee ye bodane yia; ɔnyɛ ye kyengye kɛ alesama ɛlua adenle fɔɔnwo bie azo.* (Mɛla ne 32:4) Ɛnee, kɛzi yɛbaha ye ɛ? Yɛbaha ye sikalɛ kɛ: Nyamenle kpa nuhua ye debie mɔɔ ɔkulo kɛ ɔnwu ye la.
Alesama di esiane bie mɔ anwo ɛzonle. Yɛ kɛzi Baebolo ne kile kɛ debie bahola awie ye ɛtane nu la nzonlɛ. “Sonla ɔdaye ye atiakunluwɔzo ɛtane ne a sɔ ye nea na ɔtwe ye ɔfi Nyamenle anwo a. Saa ye munzule atiakunluwɔzo ne nrenzɛ a ɔwo ɛtane, yɛɛ ɛtane wie nyi a ɔwie ewule.” (Gyemise 1:14, 15) Saa menli di bɛ subane ɛtane anzɛɛ atiakunluwɔzo ɛtane mɔɔ bɛkɛnyia la azi yɛ debie a, bɛnwu nwolɛ amaneɛ. (Wulomuma 7:21-23) Kɛmɔ tetedwɛkɛ kile la, alesama ɛyɛ ninyɛndane ɛmaa yeva amaneɛnwunlɛ kpole yera. Bieko, atisesebɛma kola sɛkye awie mɔ subane, na bɛmaa ɛtanelilɛ kɔ zo.—Mrɛlɛbulɛ 1:10-16.
Alesama ɛyɛ ninyɛndane dɔɔnwo na yeva amaneɛnwunlɛ kpole yera
Asoo ɔwɔ kɛ Nyamenle fa ɔ nwo die nu na ɔsi menli adenle na bɛanyɛ ninyɛndane? Suzu kɛzi bɛbɔle sonla la anwo nea. Ngɛlɛlera ne ka kɛ Nyamenle bɔle sonla kɛ Nyamenle ɛsaso, kile kɛ, Nyamenle subane zo. Yemɔti, alesama kola da Nyamenle subane ne mɔ ali. (Mɔlebɛbo 1:26) Bɛmaa alesama ahyɛlɛdeɛ mɔɔ le fanwodi mɔɔ maa bɛkola bɛkile kɛ bɛkulo Nyamenle, ɔlua debie mɔɔ sɔ ɔ nye mɔɔ bɛyɛ na bɛdi nɔhalɛ bɛmaa ye la azo. (Mɛla ne 30:19, 20) Saa Nyamenle yɛ ye kyengye maa alesama dua adenle fɔɔnwo bie azo a, asoo ɔnrɛzɛkye bɛ fanwodi ne? Anrɛɛ alesama bayɛ kɛ milahyinli mɔɔ yɛ mɔɔ bɛhile bɛ kɛ bɛyɛ ala la! Saa debie biala mɔɔ si la le nkelabea a anrɛɛ kɛ ɔbayɛ la ɛne. Nea kɛzi yɛ nye die kɛ Nyamenle ɛli yɛ eni na ɔmaa yɛyɛ mɔɔ yɛkulo la ɛ! Noko ɛhye ɛngile kɛ ngyegyelɛ mɔɔ dasanli ɛtaneyɛlɛ nee kpɔkɛzilɛ ɛtane ɛva ɛra la badɛnla ɛkɛ dahuu.
Saa ɛbiza awie mɔɔ le Hindunli anzɛɛ Buddhanli la kpuyia mɔɔ wɔ magazine ɛhye azo la a, bie a ɔbabua kɛ: “Karma mɛla ne ati a esiane to menli a. Mɔɔ bɛyɛle ye wɔ bɛ ɛbɛlabɔlɛ nu dɛba la a bɛlɛpɛ zolɛ ma a.”*
Mɔɔ fane Karma ngilehilelɛ ne anwo la, ɔle kpalɛ kɛ ɛbanwu mɔɔ Baebolo ne ka ye wɔ ewule nwo la. Wɔ Yidɛn tola ne, ɛleka mɔɔ bɛbɔle alesama bɛguale la, Bɔvolɛ ne zele Adam, nrenya mɔɔ lumua la kɛ: “Ɛkola ɛdi bakama biala mɔɔ wɔ tola ye anu la bie, na kpalɛ nee ɛtane ɛnwunlɛ baka ne, yemɔ mmadi ye ma ne bie, ɔluakɛ kenle ko ne mɔɔ ɛkɛli bie la, ɛbawu.” (Mɔlebɛbo 2:16, 17) Saa tɛ anzosesebɛ mɔɔ Adam yɛle na ɔluale zo ɔyɛle ɛtane ɔtiale Nyamenle la a, anrɛɛ ɔbadɛnla aze dahuu. Ewule rayɛle Nyamenle mɛla nwo anzosesebɛ zo kakɛdualɛ. Akee mekɛ mɔɔ bɛwole ngakula la, “ewule dele kpondenle aleɛabo amra anwo zo.” (Wulomuma 5:12) Yemɔti, yɛkola yɛka kɛ “ɛtane ahatualɛ a le ewule.” (Wulomuma 6:23) Eza Baebolo ne kilehile nu kɛ: “Sonla wu a, ɛnee ɔnle ɛtane tumi bo bieko.” (Wulomuma 6:7) Kile kɛ, ewule tua kakɛ biala mɔɔ ɔbayɛ kɛ ɛtanevolɛma yɛle wɔ bɛ ɛbɛlabɔlɛ nu la.
Ɛnɛ, menli mgbe dɔɔnwo ka kɛ alesama amaneɛnwunlɛ ne vi Karma. Awie mɔɔ lɛ diedi zɛhae la ta die ye amaneɛnwunlɛ nee awie mɔ ɛdeɛ to nu mɔɔ ɔmmaa ɔngyegye ye a. Noko nɔhalɛ ne a le kɛ ngilehilelɛ ɛhye ɛmmaa bɛnnyia anyelazo kɛ esiane bagyakyi. Bɛdie bɛdi kɛ awie anwo badɔ ye a kyesɛ bɛdua subane kpalɛ nee nrɛlɛbɛ titile bie azo bɛsia bɛwo ye bieko. Adwenle ɛhye le ngakyile wɔ mɔɔ Baebolo ne ka la anwo.*
Noko, tɛ sonla a fa amaneɛnwunlɛ ba a. Seetan Abɔnsam, Nyamenle anwumabɔvolɛ mɔɔ ɛnee di nɔhalɛ wɔ mɔlebɛbo ne la, ‘anli nɔhalɛ’ na ɔvale ɛtane ɔrale ewiade. (Dwɔn 8:44) Ɔmanle atuadelɛ hɔle zo wɔ Yidɛn tola ne anu. (Mɔlebɛbo 3:1-5) Gyisɛse Kelaese vɛlɛle ye “ɛtanevolɛ ne” nee ‘ewiade ɛhye azo tumivolɛ.’ (Mateyu 6:13; Dwɔn 14:30) Alesama di Seetan anzi na bɛbu bɛ nye bɛgua Gyihova ndenle kpalɛ ne azo. (1 Dwɔn 2:15, 16) 1 Dwɔn 5:19 ka kɛ: “Abɔnsam di ɛtane ewiade ye azo belemgbunli.” Sunsum nu abɔdeɛ gyɛne wɔ ɛkɛ mɔɔ bɛyɛ amumuyɛ na bɛhɔboka Seetan anwo a. Baebolo ne kile kɛ Seetan nee ye sunsum evinli ne mɔ “ɛbɛlɛbɛla ewiade amra amuala,” na bɛva ngyegyelɛ bɛra “azɛlɛ” ye azo. (Yekile 12:9, 12) Ɛhye ati, Seetan Abɔnsam a di ɛtaneyɛlɛ nwo ɛzonle titile a.
Ɔda ali kɛ, Nyamenle ɛnli esiane mɔɔ to menli la anwo ɛzonle; yɛɛ ɔmmaa bɛnnwu amaneɛ. Emomu, yebɔ ɛwɔkɛ kɛ ɔbaye ɛtaneyɛlɛ yeavi ɛkɛ, kɛmɔ edwɛkɛ ne mɔɔ doa zo kile la.
^ ɛden. 3 Baebolo ne kile kɛ Nyamenle duma a le Gyihova.
^ ɛden. 11 Amaa wɔanwu deɛmɔti Nyamenle maa adenle maa esiane kɔ zo si anwo debie la, nea Duzu A Baebolo ne Kilehile Amgba A? buluku ne mɔɔ Gyihova Alasevolɛ ɛyɛ la tile 11.
^ ɛden. 16 Amaa wɔazukoa ɛleka mɔɔ Karma mɛla ne abo vi la, nea What Happens to Us When We Die? brohyua ne mɔɔ Gyihova Alasevolɛ ɛyɛ la mukelɛ 8-12.
^ ɛden. 18 Amaa wɔanwu mɔɔ Baebolo ne kilehile wɔ gyinlabelɛ mɔɔ mɔwuamra wɔ nu nee anyelazo mɔɔ wɔ ɛkɛ maa menli mɔɔ ɛwu la, nea Duzu A Baebolo ne Kilehile Amgba A? buluku ne tile 6 nee 7.
EDWƐKƐ TITILE | KƐMƆTI A ESIANE TO KPALƐMA Ɛ?
Baebolo ne maa yɛnwu mɔɔ Gyihova nee ɔ Ra, Gyisɛse Kelaese bayɛ wɔ amaneɛnwunlɛ mɔɔ Seetan Abɔnsam ɛva ɛra la anwo wienyi. Baebolo ne ka kɛ: ‘Deɛmɔti Nyamenle Ara Gyisɛse, rale la a le kɛ ɔbazɛkye Abɔnsam gyima biala mɔɔ yeli la.’ (1 Dwɔn 3:8) Ewiade ɛtane ɛhye mɔɔ anyebolo, ɛkpɔlɛ nee esiane wɔ nu la bazɛkye. Gyisɛse bɔle ɛwɔkɛ kɛ, “bɛbadu Seetan mɔɔ sie ɛtane ewiade ɛhye la bɛavi ɛkɛ.” (Dwɔn 12:31) Bɛye Seetan tumi ne bɛfi ɛkɛ a, bɛbava tenlene ewiade fofolɛ bɛazie ɛkɛ, na ewiade ɛhye bayɛ anzondwolɛ ɛleka.—2 Pita 3:13.
Na menli mɔɔ kpo kɛ bɛbahakyi bɛ ndenle na bɛkɔ zo bɛyɛ ninyɛndane la ɛ? Suzu ɛwɔkɛ ɛhye mɔɔ anu la ɛkɛ wienyi la anwo nea: ‘Menli mɔɔ di boɛ la badɛnla azɛlɛ ne azo, yɛɛ menli mɔɔ anwo ɛnlɛ edwɛkɛ la baha zolɛ. Bɛbaye amumuyɛma bɛavi azɛlɛ ne azo, na bɛadu ngunzima bɛavi zolɛ.’ (Mrɛlɛbulɛ 2:21, 22) Ɛtanevolɛma mɔɔ yɛ mgbane mgbane la bɛavi ɛkɛ. Wɔ anzondwolɛ tɛnlabelɛ zɛhae anu, alesama mɔɔ yɛ tieyɛ la anwo bɛadɔ bɛ ngyikyingyikyi avi ɛtane nwo.—Wulomuma 6:17, 18; 8:21.
Wɔ zɔhane ewiade fofolɛ ne anu, kɛzi Nyamenle baye ninyɛndane avi ɛkɛ ɛ? Ɔnrɛlie alesama fanwodi ɔnrɛvi bɛ sa nu na ɔnrɛmaa bɛnrɛyɛ kɛ robɔt la. Emomu, ɔbahilehile alesama mɔɔ yɛ tieyɛ la ye ndenle, na yeaboa bɛ yeamaa bɛahakyi adwenle nee subane ɛtane mɔɔ bɛlɛ la.
Nyamenle baye amaneɛnwunlɛ kɔsɔɔti avi ɛkɛ
Duzu a Nyamenle bayɛ wɔ esiane nwo a? Yebɔ ɛwɔkɛ kɛ ɔnrɛhyɛ ye Belemgbunlililɛ ne bali azɛlɛ ye azo tumi. Gyisɛse Kelaese, mɔɔ kola yɛ wuleravolɛma ayile la a Nyamenle ɛkpa ye kɛ zɔhane Belemgbunlililɛ ne azo Belemgbunli a. (Mateyu 14:14) Gyisɛse eza lɛ tumi wɔ abɔdeɛ nu ninyɛne zo. (Maake 4:35-41) Ɛhye ati, amaneɛnwunlɛ mɔɔ ‘mekɛ nee ninyɛne mɔɔ bɛ nye ɛnla’ fa ba la bɛavi ɛkɛ. (Nolobɔvo ne 9:11) Wɔ Kelaese tumililɛ bo, munzule biala ɛnrɛdo alesama.—Mrɛlɛbulɛ 1:33.
Na menli mgbe dɔɔnwo mɔɔ bɛnze nwolɛ bie mɔɔ bɛwu alɔbɔlɛ ewule la ɛ? Mekɛ mɔɔ Gyisɛse dwazole ɔ gɔnwo Lazalɛse wiele la, ɔhanle kɛ: “Mame a mele ewudwazo ne nee ngoane ne a.” (Dwɔn 11:25) Amgba, Gyisɛse lɛ tumi mɔɔ ɔbava yeadwazo, anzɛɛ yeamaa menli mɔɔ ɛwu la azia ara ngoane nu bieko a!
Saa ɛ nye die nwo kɛ ɛbadɛnla ewiade mɔɔ esiane ɛnrɛdo kpalɛma wɔ nu la anwo a, ɛnee duzu ati a ɛnva ɛnzie ɛ nye zo kɛ ɛbazukoa Baebolo ne na wɔanwu nɔhalɛ Nyamenle ne nee ye bodane ne anwo ninyɛne dɔɔnwo a? Gyihova Alasevolɛ mɔɔ wɔ ɛleka mɔɔ ɛwɔ la bava anyelielɛ aboa wɔ bɛamaa wɔanyia zɔhane ndelebɛbo ne. Yɛto ɛsalɛ yɛavɛlɛ wɔ kɛ nwu Gyihova Alasevolɛ mɔɔ bɛwɔ ɛleka mɔɔ ɛde la anzɛɛ kɛlɛ menli mɔɔ yɛ magazine ɛhye la.
BAEBOLO NE KAKYI SONLA
BƐWOLE YE: 1958
MAANLE MƆƆ ƆVI NU: ITALY
ALUMUA NE: ƐNEE ƆWƆ BASABASAYƐLƐ EKU NU
Bɛwole me wɔ Wulomu kandiba ɛleka bie mɔɔ ehyiavolɛma wɔ la. Ɛnee ɛbɛlabɔlɛ ɛnla aze. Ɛnee menze me mame mɔɔ wole me la yɛɛ me nee me papa avinli anyɛ kpalɛ ɛlɛ. Melɛnyi la menzukoale kɛzi bɛbɔ ɛbɛla wɔ ɛleka mɔɔ yɛ se la.
Mekali ɛvolɛ bulu la, ɛnee mebɔ ɔ bo kɛ mewua debie. Mekɛ mɔɔ lumua mɔɔ menriandile menvile sua nu la ɛnee meli ɛvolɛ 12. Wɔ mekɛ dɔɔnwo anu, ɛnee me papa kɔfa me wɔ kpolisima ɔfese na yeava me yeahɔ sua nu. Ɛnee meta mesu kpolera—ɛnee ninyɛne mɔɔ kɔ zo wɔ ewiade ne anu la ka me ɛya na meyɛ basabasa. Menlile ɛvolɛ 14 la, menvile sua nu bɔkɔɔ. Mendɔle gua zo na membɔle ɔ bo kɛ meno nyiletane. Kɛmɔ ɛnee menlɛ ɛleka mɔɔ meda la ati, ɛnee mebu kale anlenkɛ na meda nuhua toonwo nwonlomɔ mangyee ne. Akee mekpondɛ ɛleka mɔɔ nzule wɔ la na mebia.
Menwunle awule nye zo kpalɛ—ɛnee meze baage kpodi yɛɛ mewua azua mgbole nee ngyikyi nu nɔɔzo. Menliele duma ɛtane, eku bie mɔɔ ɛlie duma ɛtane la dole ɛsalɛ vɛlɛle me na ɔmanle “menyianle adenle” kɛ akee mewua wɔ bange nu. Kɛmɔ ɛnee me nye yɛ se la ati, yeangyɛ ɛnee bɛbu me kpalɛ wɔ eku ne anu. Ɛnee mengɔ mengyakyi me etu; nɔhalɛ nu, ɛnee meda a mefa meto me esumi ne abo. Ɛnee me ɛbɛlabɔlɛ ne gyi basabasayɛlɛ, nyiletane, debiewualɛ, ɛdendɛlɛ ɛtane yɛɛ ɛbɛlatane zo. Ɛnee dahuu kpolisima kpondɛ me. Bɛhyele me fane dɔɔnwo, na ɛvolɛ dɔɔnwo anu bɛdole me efiade na bɛyele me.
Mekɛ bie mɔɔ bɛyele me wɔ efiade la menyɛle kɛ mekakpɔla me ante ko. Ɛnee menze kɛ me ante nee ɔ mra nwiɔ ɛrayɛ Gyihova Alasevolɛ. Bɛhanle kɛ bɛ nee me kɔ Alasevolɛ ne mɔ debiezukoalɛ ne bie. Ɛnee mekpondɛ kɛ menwu debie, yemɔti me nee bɛ hɔle. Yɛdwule Belemgbunlililɛ Asalo ɛkɛ ne la, menganle ye biala kɛ metɛnla anlenkɛ ne anloa amaa meanwu menli mɔɔ ɛlɛwolo nee mɔɔ ɛlɛfinde la. Nɔhalɛ nu, ɛnee etu wɔ me nwo.
Zɔhane debiezukoalɛ ne hakyile me subane. Mekakye kɛ ɛnee medwenle kɛ mewɔ ewiade fofolɛ nu. Bɛzelele na bɛzomanle me kɛnlɛma kɛ mele bɛ gɔnwo la. Kɛzi Alasevolɛ ne mɔ zelele kɛnlɛma la anwo nvoninli tɛbɔ me adwenle nu. Ɛnee ɛhye le ngakyile bɔkɔɔ wɔ ewiade ne mɔɔ mewɔ nu la anwo!
Membɔle ɔ bo kɛ me nee Alasevolɛ ne mɔ sukoa Baebolo ne. Mekɛ mɔɔ melɛsukoa debie la, menwunle ye kɛ ɔwɔ kɛ mekakyi me ɛbɛlabɔlɛ ne bɔkɔɔ. Mendiele edwɛkɛ mɔɔ wɔ Mrɛlɛbulɛ 13:20 la kɛ: “Sonla mɔɔ nee nrɛlɛbɛvolɛma tu la nwu nrɛlɛbɛ, na mɔɔ nee ahoasea tu la nwu ɔ nyunlu.” Menwunle kɛ ɔwɔ kɛ metwe me nwo mefi eku ne anwo. Ɛnee ɔnla aze, noko Gyihova moalɛ zo mengolale mengyakyile.
Mekɛ mɔɔ lumua mɔɔ membɔle ɔ bo kɛ menea me ɛbɛlabɔlɛ zo boɛ la ɛne
Eza menzieziele me nwo kɛnlɛma. Membɔle mɔdenle mengyakyile sigalɛte nee nyiletane ɛnlonlɛ. Mempepɛle me ti enrinli ndendenle ne, menyele me nzo nu asomadeɛ ne, na mengyakyile edwɛkɛ ɛtane ɛhanlɛ. Mekɛ mɔɔ lumua mɔɔ membɔle ɔ bo kɛ menea me ɛbɛlabɔlɛ zo boɛ la ɛne.
Me nye ɛnlie ɛgengalɛ nee debiezukoalɛ nwo, yemɔti ɛnee ɔyɛ se ɔmaa me kɛ me adwenle bahɔ Baebolo ɛzukoalɛ zo na meava meabɔ me ɛbɛla. Noko akee, membɔle nwolɛ mɔdenle la, ngyikyingyikyi menyianle Gyihova anwo ɛlɔlɛ, na debie bɔle ɔ bo kɛ ɔkakyi wɔ me nu—debie bɔle ɔ bo kɛ ɔgyegye me adwenle. Ɛnee meta mete nganeɛ ɛtane metia me nwo, na menyia adwenle kɛ Gyihova ɛnrɛva ɛtane dɔɔnwo ne mɔɔ meyɛ la ɛnrɛhyɛ me ɛlɛ. Zɔhane mekɛ ne anu, kɛzi Gyihova vale Belemgbunli Devidi ɛtane mgbole mɔɔ ɔyɛle hyɛle ye mɔɔ mengengale la kyekyele me rɛle.—2 Samoɛle 11:1–12:13.
Ɛnee ngyegyelɛ bieko a le me diedi ne mɔɔ meka nwolɛ edwɛkɛ meahile awie mɔ wɔ azua nu la. (Mateyu 28:19, 20) Ɛnee mesulo kɛ mebayia awie mɔɔ mekɛ bie membodale ye anzɛɛ menyɛle ye ɛtane wɔ adenle bie azo la! Noko ngyikyingyikyi mengolale menlile ɛzulolɛ ne azo konim. Membɔle ɔ bo menyianle ahunlundwolɛ kpalɛ kɛ mebaboa awie mɔ meamaa bazukoa yɛ anwuma Selɛ ne mɔɔ anwo yɛ nwanwane na ye fakyɛ ne le kpole la anwo debie.
Gyihova anwo debie mɔɔ menzukoale la liele me ngoane! Me gɔnwo mɔ dɛba dɔɔnwo ɛwu anzɛɛ bɛla efiade, me kunlu dwo me ɛbɛlabɔlɛ nwo yɛɛ me nye la kenlebie ade. Mezukoa kɛ mebabɛlɛ me nwo aze meayɛ tieyɛ na meahomo me ahonle ɛtane ne azo. Ɔlua ɛhye ati, me nee me gɔnwo mɔ avinli le kɛnlɛma. Megya me ye anwofɛlɛko, mɔɔ bɛfɛlɛ ye Carmen la, na yɛ nye die. Yɛlɛbɔ nu yɛava anyelielɛ kpole yɛaboa awie mɔ yɛamaa bazukoa Baebolo ne.
Kɛkala meyɛ gyima kpalɛ—ɔyɛ a mekɔ bange, noko mengɔnwua debie, emomu, mekɔsiezie ɛkɛ!
“Ɛnee mete kale biala mɔɔ ɛlɛpɛ nu la ane a megyinla a ɔngyinla. Fane nsa mɔɔ Jordan andɛnla sua nu la ɛne. Membizale me nwo kɛ, ‘Yehɔ ni? Edwɛkɛ bie ɛdo ye ɔ? Asoo ɔdwenle kɛzi ɔgyegye yɛ la anwo?’ Mekɛ mɔɔ ɔrale la ɛnee ɛya ɛwie me ku.”—GEORGE.
“Me ra raalɛ ne deanle nu, na ɔmanle me ahonle dule. Mendole me nye la menwunle kɛ yezɔ ɔ ti na ɔlɛsu. Ɔ diema nrenya ekyi ne mɔɔ ɛli ɛvolɛ nna la ɛbɔ ye.”—NICOLE.
“‘Meanwua ngɛba ne. Menvale ye aze!’ ɛhye a Natalie, yɛ ra raalɛ mɔɔ ɛli ɛvolɛ nsia la hanle a, ɛnee yedudu ɔ nye kɛ yeanwua. Kɛzi ɔhɔle zo ɔhanle kɛ ɔnle zɔ la yɛle yɛ nyane kpole na yɛzunle. Ɛnee yɛze kɛ ɔlɛbɔ adalɛ.”—STEPHEN.
SAA ɛle awovolɛ a, asoo ɛte nganeɛdelɛ mɔɔ bɛha nwolɛ edwɛkɛ wɔ mukenye ne anu la abo? Saa edwɛkɛ ɛhye bie to wɔ a, ɛbiza ɛ nwo kɛzi—anzɛɛ saa bɔbɔ—ɔwɔ kɛ ɛtea ɛ ra a? Ɛtea ɛ mra a ɔle ɛtane ɔ?
Baebolo ne ɛngile kɛ ‘ndeanlɛ’ kile anzohwenlɛ ala. Mɔɔ ndeanlɛ kile titile la a le ngilehilelɛ, ndetelɛ nee ɛdenrɛdenrɛlɛ. Ɔngile ɛbolɛ anzɛɛ amumuyɛyɛlɛ.—Mrɛlɛbulɛ 4:1, 2.
Awovolɛ ndeanlɛ bahola ayɛ kɛ tola ɛyɛlɛ la. Ahenle mɔɔ lɛ tola ne la siezie azɛlɛ ne, ɔgugua nzule wɔ mbaka ne mɔ azo, na ɔbɔ nwolɛ bane wɔ ngɛkɛba nee ndile nwo. Saa mbaka ne ɛlɛnyi a, bie a tola menle bɛapepɛ mbaka ne anwo amaa bɛanyi kpalɛ. Tola menle nwu ye kɛ saa ɔnea boɛ na ɔyɛ ninyɛne bie mɔ a baka ne banyi kpalɛ. Zɔhane ala a awovolɛ nea bɛ mra wɔ ndenle dɔɔnwo azo a. Noko ɔdwu mekɛ ne bie a ɔwɔ kɛ bɛtea bɛ—ɛhye le kɛ baka nwo ɛpepɛlɛ la, ɔbahola yeaye debie ɛtane bie yeavi ɛkɛ ne ndɛ na yeaboa bɛ mra ne mɔ yeamaa bɛanyi kpalɛ. Noko akee, ɔwɔ kɛ bɛpepɛ baka nwo wɔ adenle kpalɛ zo na yeanzɛkye baka ne. Zɔhane ala a ɔwɔ kɛ awovolɛ ndeanlɛ yɛ mɔɔ ɛlɔlɛ wɔ nu a.
Gyihova, Baebolo ne Nyamenle ne, ɛyɛ neazo kɛnlɛma ɛmaa awovolɛ wɔ ɛhye anwo. Ɔtea ye azɛlɛ ye azo azonvolɛ mɔɔ yɛ tieyɛ la wɔ adenle kpalɛ nee kɛnlɛma zo yemɔti ‘bɛkulo’ ye ndeanlɛ ne. (Mrɛlɛbulɛ 12:1) ‘Bɛsɔ folɛdulɛ nu boɛ’ na ‘bɛngyakyi nuhua.’ (Mrɛlɛbulɛ 4:13) Ɛbahola wɔaboa ɛ ra wɔamaa yeadie wɔ kpalɛ ɔlua Nyamenle ndeanlɛ nwo ninyɛne titile nsa ɛhye mɔɔ ɛbazukoa la azo: Ɔyɛ ye wɔ (1) ɛlɔlɛ nu, (2) ndelebɛbo nu, yɛɛ (3) ɔngakyi.
Ɛlɔlɛ a ka Nyamenle maa ɔtea awie a. Baebolo ne ka kɛ: ‘Gyihova tea mɔɔ ɔkulo ye la, kɛmɔ selɛ yɛ ɔ ra nrenya mɔɔ ɔ nye die ɔ nwo la.’ (Mrɛlɛbulɛ 3:12) Bieko, Gyihova se ‘anwunvɔne yɛɛ ɔnva ɛya mgbane mgbane.’ (Adendulɛ 34:6) Ɔlua ɛhye ati, Gyihova ɛnyɛ amumuyɛ yɛɛ ɔ ti ɛnyɛ se. Eza ɔmbɔ awie aholoba, ɔndendɛ ɔntia anzɛɛ ɔnwɔ safule, ninyɛne mɔɔ “wowɔ kɛ dadeɛ la.”—Mrɛlɛbulɛ 12:18.
Nɔhalɛ nu, awovolɛ ɛnrɛhola ɛnrɛzukoa Nyamenle mɔɔ komo ɔ nwo zo ɔmaa ɔdi munli la neazo kpalɛ ne. Ɔyɛ a ɔnla aze kɛ ɛbazi abotane, noko mekɛ mɔɔ ɔyɛ se la anu, dahuu kakye kɛ anzohwenlɛ biala mɔɔ gyi ɛya zo la ta yɛ nzisi, ɔbo zolɛ yɛɛ ɔmboa. Bieko, anzohwenlɛ mɔɔ gyi ɛya anzɛɛ arɛlebɔlɛ zo la ɛnle ndeanlɛ fee. Ɔkile bɛnwozohomolɛ mɔɔ awie ɛnlɛ la ala.
Noko akee, saa ɛfa ɛlɔlɛ nee bɛnwozohomolɛ ɛtea a, debie kpalɛ vi nu ba. Suzu kɛzi George nee Nicole, awovolɛ nwiɔ mɔɔ yɛhanle bɛ nwo edwɛkɛ la, lile ninyɛne nwo gyima la anwo.
“Mekɛ mɔɔ Jordan rale sua nu la, ɛnee me nee me ye yɛva ɛya kpole, noko yɛhomonle yɛ nwo zo na yɛdiele ye ngilenu ne. Kɛmɔ ɛnee aleɛ ɛdwo la ati, yɛyɛle kɛ yɛbazuzu edwɛkɛ ne anwo nwonlomɔ. Yɛ muala yɛbɔle nu yɛyɛle asɔne na yɛhɔlale. Aleɛ hyenle la, yɛholale yɛzile abotane yɛzuzule edwɛkɛ ne anwo kpalɛ na ɔhanle yɛ ra nrenya ne ahonle. Ɔdiele mɔɔ yɛhanle yɛhilele ye la na ɔliele ɔdole nu kɛ mɔɔ ɔyɛle la ɛnle kpalɛ. Yɛnwunle ye kɛ, saa awie fa ɛya na ɔbua edwɛkɛ ndɛndɛ a ɔmboa. Saa yɛdumua yɛtie a ɔboa kpalɛ.”—George.
“Mekɛ mɔɔ menwunle kɛ me ra nrenya ne ɛboda ɔ diema raalɛ ne la, menvale ɛya. Kɛ anrɛɛ mebaha nwolɛ edwɛkɛ ɛkɛ ne ala la, memanle ɔhɔle ye sua ne anu ɔluakɛ ɛnee meva ɛya mɔɔ menrɛhola menrɛzi kpɔkɛ kpalɛ a. Nzinlii, mɔɔ me ahonle dɔle me azule nu la, mengale mengilele ye wienyi kɛ ɔnle kpalɛ kɛ ɔbaboda awie, na memanle ɔnwunle kɛzi yeboda ɔ diema raalɛ ne la. Ɛhye boale ye kpalɛ. Ɔkpale ɔ diema raalɛ ne kyɛlɛ na ɔyɛle ye atuu.”— Nicole.
Ɛhɛe, ndeanlɛ kpalɛ biala, anzohwenlɛ wɔ nu bɔbɔ a, dahuu ɔgyi ɛlɔlɛ zo.
Gyihova ‘suzu tea’ dahuu. (Gyɛlɛmaya 30:11; 46:28) Ɔsuzu gyinlabelɛ biala nee mɔɔ ɔtɛdale ali bɔbɔ la anwo. Kɛ ɔkɛyɛ na awovolɛ ahola ayɛ zɔ ɛ? Stephen, mɔɔ yɛhanle ye edwɛkɛ wɔ mukenye ne anu la, kilehile nu kɛ: “Ɛnee ɔyɛ yɛ nyane yɛɛ yɛande deɛmɔti Natalie hɔle zo bɔle adalɛ wɔ ngɛba ne anwo la abo ɛdeɛ, noko yɛzuzule ye ɛvolɛ mɔɔ yeli la anwo.”
Nicole ahu, Robert, noko bɔ mɔdenle suzu gyinlabelɛ ne kɔsɔɔti anwo. Saa ngakula ne mɔ anyɛ debie kpalɛ a, meta mebiza me nwo kɛ: ‘Asoo ɛhye ala a ɛzi a, anzɛɛ ɔle debie ɛtane mɔɔ ɛlɛkɔ zo a? Asoo kakula ne ɛvɛ anzɛɛ ɔnde kpɔkɛ ɔ? Asoo nyɛleɛ ɛhye kile kɛ ngyegyelɛ gyɛne wɔ ɛkɛ ɔ?’
Awovolɛ mɔɔ lɛ ndelebɛbo la kakye kɛ ngakula ɛnle kɛ mgbanyinli la. Keleseɛne ɛzoanvolɛ Pɔɔlo hanle nɔhalɛ edwɛkɛ ɛhye wɔ mekɛ mɔɔ ɔhɛlɛle kɛ: “Mekɛ mɔɔ mele kakula la, mendendɛle kɛ kakula, mendwenlenle kɛ kakula.” (1 Kɔlentema 13:11) Robert ka kɛ: “Debie mɔɔ boa me maa mesuzu ninyɛne nwo kpalɛ na menyɛ memmaa ɔmbo zo la a le kɛ mekakye me nwo kɛ mekɛ mɔɔ mele kakula la ɛnee meyɛ ninyɛne zɛhae.”
Ɔle kpalɛ kɛ ɛfa ɛ nye ɛto debie kpalɛ zo noko ɔnle kɛ ɛdi ɛboa anzɛɛ ɛkponle subane anzɛɛ nyɛleɛ ɛtane zo. Saa ɛsuzu ɛ ra ne mɔdenlebɔlɛ, sinlidɔlɛ yɛɛ gyinlabelɛ gyɛne nwo a, ɛbanlea kɛ wɔ ndeanlɛ ne fɛta yɛɛ ndelebɛbo wɔ nu.
Malakae 3:6 se: ‘Medame a le Gyihova a, mengakyi.’ Nyamenle azonvolɛ lɛ anwodozo wɔ edwɛkɛ ɛhye anu, na adwenle ɛhye mɔɔ bɛlɛ la maa bɛnyia banebɔlɛ. Ngakula noko hyia ndeanlɛ mɔɔ ɔngakyi la na yeabɔ bɛ nwo bane. Saa ɛtoa gyinlabelɛ mɔɔ ɛwɔ nu la na ɛkakyi mɔɔ ɔwɔ kɛ ɛyɛ la a, ɛ ra ne bayɛ basaa na ɔ rɛle abɔ.
Kakye kɛ Gyisɛse hanle kɛ: “Bɛmaa bɛ edwɛkɛ ɛyɛ ko, ‘ɛhɛe’ a ‘ɛhɛe’; ‘kyɛkyɛ’ a ‘kyɛkyɛ’.” Edwɛkɛ ɛhye noko fane ralɛtetelɛ nwo. (Mateyu 5:37) Dwenle nwolɛ kpalɛ na wɔaha edwɛkɛ mɔɔ ɔnle wɔ nu kɛ ɛbali nwolɛ gyima la. Saa ɛbɔ ɛ ra kɔkɔ kɛ ɔyɛ debie ɛtane a ɛbadea ye a, di zolɛ.
Awovolɛ adwelielilɛ kpalɛ hyia na bɛ ndetelɛ ahɔ zo mɔɔ ɔngakyi. Robert ka kɛ: “Saa me mra ne mɔ maa mete ɔ bo kɛ me ye se bɛnrɛhola debie yɛ a, mekɛ mɔɔ mekɛnwu ye zɔ la, mekakyi me adwenle na mefa me ye ɛdeɛ ne.” Saa awovolɛ anyɛ adwenle wɔ kɛzi ɔwɔ kɛ bɛdi tɛnlabelɛ bie anwo gyima la a, ɔle kpalɛ kɛ bɛsuzu ninyɛne mɔɔ bɛ nloa ɛnzɛ nwolɛ la anwo na bɛbɔ nu bɛsi kpɔkɛ.
Saa ɛsukoa kɛzi Gyihova fi ɛlɔlɛ nee ndelebɛbo nu tea mɔɔ ɔngakyi la a, ɛbanwu kɛ wɔ mɔdenlebɔlɛ ne baboa ɛ mra ne mɔ. Wɔ adehilelɛ ne mɔɔ ɛlɔlɛ wɔ nu la baboa ɛ mra ne mɔ yeamaa bɛanyi bɛayɛ menli mɔɔ bɛ nye gyi bɛ ti anwo na bɛayɛ bɛ ninyɛne pɛpɛɛpɛ la. Kɛmɔ Baebolo ne ka la: “Tete kakula wɔ adenle mɔɔ ɔwɔ kɛ ɔfa zo la anu na saa ɔnyi a ɔnrɛvi zolɛ.”—Mrɛlɛbulɛ 22:6.
Lionel Casson, mɔɔ ze tete meli nwo edwɛkɛ la, kilehile kɛzi ɛnee menli mɔɔ yɛ meli wɔ Wulomu mekɛ zo yɛ bɛ ndaboa ne mɔ mɔɔ nzule ɛngɔ nu la anu. Ɛnee bɛta “bɛfa bilewu yɛɛ ɛyɛlɛ bɛka nwolɛ na bɛfa bie bɛka ɔ kunlu.” Mekɛ tendenle kolaa na Wulomuma ayɛ zɔ la, ɛnee tete Akadiama nee Babelɔnma noko fa bilewu yɛ bɛ ɛlɛne nu amaa nzule angɔ nu.
Hibulu Ngɛlɛlera ne ka deɛ ko ne ala anwo edwɛkɛ wɔ Mɔlebɛbo 6:14. Hibulu edwɛkɛkpɔkɛ mɔɔ bɛvale bɛlile gyima wɔ ɛkɛ ne la gyi ɛkɛ maa bilewu, debie mɔɔ bɛnyia bɛfi patulo nu la.
Bilewu gua ye ngakyile nwiɔ—ko le nzule yɛɛ ko ɛnle nzule. Ɛnee menli mɔɔ yɛ meli wɔ tete ne la fa mɔɔ le nzule la; ɛnee bɛfa bɛka ɛlɛne ne anu. Saa bɛfa bɛka nu a, bilewu ne we na ɔyɛ se mɔɔ ɔmmaa nzule ɛngɔ nu a.
Ɛnee bɛnyia bilewu dɔɔnwo wɔ Baebolo azɛlɛ ne mɔ azo. Sedem Bɔnza ne mɔɔ wɔ Nyevile Wulera ne anwo ɛkɛ ne la “le bilewu ahuma ngome.”—Mɔlebɛbo 14:10.
Fɛlɛ le debie mɔɔ bɛva bɛyɛ aleɛ mekɛ tendenle. Kolaa na Gyisɛse ɛdoavolɛma bie mɔ nee ye alua la, ɛnee bɛkye fɛlɛ wɔ Galeli Nyevile ne anu. (Mateyu 4:18-22) Ye biala anu, ɛnee bɛyɛ fɛlɛ mɔɔ bɛkye ye wɔ ɛkɛ ne la bie boɛ wɔ “milahyinli” mɔɔ bikye ɛkɛ la anu.
Ɔbayɛ kɛ ndenle mɔɔ ɛnee bɛdua zo bɛbɔ fɛlɛ nwo bane wɔ tete Galeli la tɛkɔ zo wɔ ɛleka bie mɔ. Bɛdumua bɛye fɛlɛ ne akunlu debie biala na bɛwowo nwolɛ wɔ nzule nu. Buluku Studies in Ancient Technology ka ninyɛne bieko mɔɔ bɛyɛ la anwo edwɛkɛ kɛ: “Bɛfa ngyenle anye mgbole bɛwula ye nzakɛla, ɔ nloa nu, yɛɛ abonle ne anu. Bɛfa fɛlɛ ngakyile mɔɔ bɛwula bɛ ngyenle la bɛgua ɛkpa zo bɛrɛlɛ. Ɔgyinla ɛkɛ ne kenle 3-5 a, bɛkakyi ye na bɛmaa ɔgyinla ɛkɛ ne ɔdi zɔhane mekɛ ne ala. Mekɛ ɛhye mɔɔ bɛfa bɛrɛlɛ la anu, fɛlɛ ne anu nzule wie na ngyenle ne wolo fɛlɛ ne. Bɛrɛlɛ bɛwie a ɔwe na ɔyɛ se.”
Bɛngola bɛngile mekɛ tendenle mɔɔ bɛyɛ fɛlɛ ne zɛhae a ɔbali a. Noko akee, kɛmɔ tete Yigyibitima vale fɛlɛ mɔɔ bɛrɛlɛ hɔle Selea la kile kɛ ɛnee bɛyɛ ye zɔhane a ɔkyɛ kpalɛ.
“NYAMENLE le Sunsum,” alesama ɛngola ɛnnwu ye. (Dwɔn 4:24) Noko, Baebolo ne ka kɛ menli bie ɛnwu Nyamenle. (Hibuluma 11:27) Kɛzi ɔkola ɔyɛ zɔ ɛ? Asoo ɛbahola wɔanwu “Nyamenle ne mɔɔ ɛnyelɛ ɛnnwu ye la”?—Kɔlɔsaema 1:15.
Fa yɛ gyinlabelɛ ne toto awie mɔɔ bɛkawo ye la ɛnee ɔ nye ɛzi la anwo nea. Asoo ɔ nye mɔɔ ɛnzi la ɛmmaa ɔnde debie biala mɔɔ kɔ zo wɔ ewiade ne anu la abo? Kyɛkyɛ. Anyezinliravolɛ te edwɛkɛ wɔ ndenle ngakyile zo mɔɔ boa ye maa ɔnwu menli, ninyɛne yɛɛ gyima mɔɔ ɛlɛkɔ zo la. Nrenya ko mɔɔ anye ɛzi la hanle kɛ: “Debienwunlɛ ɛnle ɛnyelɛ nu, ɔwɔ adwenle nu.”
Zɔhane ala a ɛngola ɛnva ɛ nye mgbane ɛnnwu Nyamenle, noko ɛkola ɛfa wɔ ‘adwenle ɛnyelɛ’ ne ɛnwu ye a. (Ɛfɛsɛsema 1:18) Suzu ndenle nsa mɔɔ ɛbahola wɔalua zo wɔayɛ zɔ la anwo.
Anyezinliravolɛ te nganeɛ kpole wɔ debie mɔɔ ɔkɛnwu ye nee mɔɔ ɔkɛzɔ nu la anwo, na ɔboa ye ɔmaa ɔnwu ninyɛne mɔɔ ɔngola ɔnva ɔ nye ɔnnwu ye la. Zɔhane ala a ɛbahola wɔava kɛzi ɛte nganeɛ la wɔanleɛnlea ewiade ne anu na wɔanwu Nyamenle ne mɔɔ bɛnnwu ye la a. ‘Ye su kpalɛ ne mɔɔ yɛ nye ɛnnwu ye la da ali wienyi, ɔluakɛ menli nwu ɛhye wɔ ninyɛne mɔɔ Nyamenle ɛbɔ la anu.’—Wulomuma 1:20.
Kɛ neazo la, suzu yɛ aako ne anwo nea. Bɛanyɛ yɛ azɛlɛ ye kɛ yɛdɛnla zolɛ ala, na kɛ yɛ nye balie wɔ zolɛ. Saa yɛdie anwoma kɛnlɛma, yɛte ewia, yɛdi bakama fɛlɛko bie, anzɛɛ yɛte anloma ɛzunlɛ kɛnlɛma a, yɛ nye die. Asoo ahyɛlɛdeɛ ɛhye mɔ ɛmmaa yɛnnwu yɛ Bɔvolɛ ne adwenle, ye ɛlɔlɛ nee ye kpalɛyɛlɛ ɔ?
Duzu a ninyɛne mɔɔ ɛnwu ye wɔ ewiade ne anu la maa ɛsukoa wɔ Nyamenle anwo a? Nuhua ko a le kɛ, anwuma da Nyamenle tumi ne ali. Abɔdeɛ nwo nrɛlɛbɛ daselɛ ko mɔɔ ɛra kenle nsa ye la kile kɛ ewiade ne anu ɛlɛtɛlɛ ndɛndɛ adɛla mekɛ biala! Saa ɛnea anwomanyunlu nɔɔzo a, biza ɛ nwo kɛ: ‘Tumi ne mɔɔ ɛlɛmaa ewiade ne anu adɛlɛ ndɛndɛ la vi ni?’ Baebolo ne ka kile yɛ kɛ Bɔvolɛ ne lɛ ‘anwosesebɛ dɔɔnwo yɛɛ tumi molozo.’ (Ayezaya 40:26) Nyamenle abɔdeɛ kile kɛ ɔdaye a ɔle ‘Tumivolɛ Bedevinli ne’—Ahenle mɔɔ ‘lɛ tumi kpole’ la.—Dwobu 37:23.
Ɛrɛladane ko mɔɔ ɔ mra nwiɔ anye ɛzi la ka kɛ: “Ɛdendɛlɛ a le debie mɔɔ hyia kpalɛ wɔ bɛ debiezukoalɛ nu a. Ka debie biala mɔɔ ɛnwu ye nee mɔɔ ɛte la anwo edwɛkɛ kile bɛ, na siezie ɛ nwo kɛ ɛbaha debie biala mɔɔ ɛbanwu ye la anwo edwɛkɛ. Ɛdawɔ a ɛle bɛ nye a.” Zɔhane ala a ɔde a, “awie biala ɛtɛnwunle Nyamenle ɛlɛ,” Nyamenle Ara, Gyisɛse, mɔɔ “ɔde Selɛ ne anwo ɛkɛ ne la, yemɔ yɛɛ ɛmaa yɛnwu ye a.” (Dwɔn 1:18) Kɛmɔ ɔle Nyamenle abɔdeɛ mɔɔ lumua nee ɔ Ra kokye la ati, Gyisɛse rayɛle yɛ “nye” mɔɔ maa yɛnwu anwuma lɔ a. Ye ɛkɛ a yɛkola yɛnyia Nyamenle ne mɔɔ ɛnyelɛ ɛnnwu ye la anwo edwɛkɛ kpalɛ yɛfi a.
Tie edwɛkɛ ekyi mɔɔ Gyisɛse mɔɔ nee ɔ Ze dɛnlanle mekɛ tendenle hanle ye wɔ Nyamenle anwo la:
Nyamenle yɛ gyima a ɔnvɛ. “Egya yɛ gyima kenle biala.”—Dwɔn 5:17.
Nyamenle ze yɛ ngyianlɛ. “Bɛ Ze mɔɔ wɔ anwuma la ze mɔɔ bɛhyia nwolɛ la amuala kolaa na bɛabiza ye.”—Mateyu 6:8.
Nyamenle fi atiakunlukɛnlɛma nu maa yɛ debie. ‘Bɛ Ze mɔɔ wɔ anwuma la maa ye ezule tɔ na ye ewia fi maa ɛtanevolɛma nee kpalɛyɛlɛma amuala.’—Mateyu 5:45.
Nyamenle bu yɛ nuhua ko biala kɛ ɔsonle bolɛ. “Bɛtɔ nyamenleakatiba nwiɔ ɛkpɔsɛba ko, noko akee ko bɔbɔ ɛndɔ aze wɔ mekɛ mɔɔ bɛ Ze mɔɔ wɔ anwuma la ɛnze nu a. Na bɛmɛ, bɛ ti zo enrinli bɔbɔ bɛdia. Zɔhane ati bɛmmasulo, ɔluakɛ bɛsonle bolɛ kpole bɛtɛla nyamenleakatiba dɔɔnwo.”—Mateyu 10:29-31.
Menli mɔɔ anye ɛzi la nwu ninyɛne wɔ adenle ngakyile zo tɛla menli mɔɔ nwu debie la. Bie a anyezinliravolɛ babu alubo kɛ ɔnle awozinli, emomu ɔle ɛleka kɛnlɛma mɔɔ ewia ɛmbɔ ɛkɛ la. Kɛmɔ awie mɔɔ anye ɛzi ɛngola ɛnnwu alubo anzɛɛ wienyi la, yɛdayɛ mumua ne yɛnrɛhola yɛnrɛde kɛzi Gyihova de la abo. Ɛhye ati, Gyihova manle yɛnyianle dasanli mɔɔ lale Ye subane nee ye sonlaholɛ ali wɔ adenle mɔɔ di munli la azo.
Zɔhane sonla ne a le Gyisɛse. (Felepaema 2:7) Gyisɛse anga ɔ Ze anwo edwɛkɛ ala, eza ɔhilele yɛ kɛzi Nyamenle de la. Gyisɛse ɛdoavolɛ Felepe hanle kɛ: “Awulae, kile yɛ Selɛ ne.” Gyisɛse buale ye kɛ: “Awie mɔɔ ɛnwu me la ɛnwu Selɛ ne.” (Dwɔn 14:8, 9) Selɛ ne anwo debie boni a “ɛnwu” ye wɔ Gyisɛse nyɛleɛ nu a?
Ɛnee Gyisɛse kulo menli, ɔbɛlɛ ɔ nwo aze yɛɛ bɛkola bɛbikye ye. (Mateyu 11:28-30) Ye subane kɛnlɛma ne manle menli bikyele ye. Gyisɛse dele menli nyane bo, na ɔ nee bɛ bɔle nu liele bɛ nye. (Luku 10:17, 21; Dwɔn 11:32-35) Saa ɛkenga anzɛɛ ɛte Gyisɛse anwo edwɛkɛ wɔ Baebolo ne anu a, fa wɔ adwenle kɔ zo na bu edwɛkɛ ne kɛ ɔlɛkɔ zo wɔ wɔ adwenle nu. Saa ɛdwenledwenle kɛzi Gyisɛse yɛle menli la anwo a, ɛbanwu sonlaholɛ nwanwane mɔɔ Nyamenle de la wienyi na wɔabikye Ye.
Buluku kɛlɛvolɛ ko hanle kɛzi awie mɔɔ anye ɛzi nwu ewiade ne la anwo edwɛkɛ kɛ: “Ɔte edwɛkɛ ngyikyi ɔfi ɛleka dɔɔnwo (mɔɔ ɔfa ɔ sa ɔka ye, ɔte ye evuanlɛ, mɔɔ ɔte nee mɔɔ bokɛboka nwo la), na ɔfa ɔ muala ɔbɔ nu wɔ adenle bie azo.” Zɔhane ala a ɛnea ninyɛne mɔɔ Nyamenle ɛbɔ, ɛkenga edwɛkɛ mɔɔ Gyisɛse hanle ye wɔ ɔ Ze anwo, na ɛsuzu kɛzi Gyisɛse lale Nyamenle subane ali la anwo a, ɛbanwu Gyihova anwo nvoninli kɛnlɛma a. Ɛbanwu ye kɛ ɔwɔ ɛkɛ ne amgba.
Dwobu, mɔɔ dɛnlanle aze wɔ tete ne la nwunle ye zɔhane. Ɔlumuale ɔhanle edwɛkɛ ‘mɔɔ ɔnde ɔ bo la.’ (Dwobu 42:3) Noko mekɛ mɔɔ ɔzuzule Nyamenle abɔdeɛ nwanwane ne anwo kpalɛ la, ɔhanle Dwobu ɔmanle ɔhanle kɛ: ‘Me nzo yɛɛ menvale mendele wɔ nganeɛ a, na kɛkala, yemɔ meva me nye menwu wɔ.’—Dwobu 42:5.
‘Saa ɛkpondɛ Gyihova a, ɔbamaa wɔanwu ye’
Ɛdawɔ noko ɛbahola wɔayɛ zɔ. “Saa ɛkpondɛ [Gyihova] a, ɔbamaa wɔanwu ye.” (1 Edwɛkɛsisilɛ 28:9, NW) Gyihova Alasevolɛ bava anyelielɛ aboa wɔ bɛamaa wɔakpondɛ na wɔanwu Nyamenle ne mɔɔ bɛnnwu ye la.
Gyihova Nyamenle kpondɛ kɛ yɛfi yɛ ahonle nu yɛka yɛ ngyianlɛ nwo edwɛkɛ yɛkile ye dahuu. (Luku 18:1-7) Kɛmɔ ɔ nye die yɛ nwo la ati ɔtie yɛ. Saa yɛ anwuma Selɛ ne ɛvɛlɛ yɛ kɛnlɛma kɛ yɛyɛ asɔne a, kɛmɔti a ɔnle kɛ yɛdie ɛsalɛdolɛ ne azo ɛ?—Kenga Felepaema 4:6.
Asɔneyɛlɛ ɛnle adenle sikalɛ mɔɔ yɛdua zo yɛbiza moalɛ a. Emomu, asɔneyɛlɛ boa yɛ maa yɛbikye Nyamenle. (Edwɛndolɛ 8:3, 4) Saa dahuu yɛka yɛ nganeɛdelɛ nwo edwɛkɛ yɛkile Nyamenle a, ɔmaa yɛ nee ye yɛ agɔnwolɛ kpalɛ.—Kenga Gyemise 4:8.
Saa yɛlɛyɛ asɔne a, Nyamenle ɛngulo kɛ yɛka edwɛkɛ mgbole anzɛɛ yɛsia yɛka asɔneyɛlɛ mɔɔ yɛhye yɛgua yɛ ti anu la bieko. Ɔngyia noko kɛ yɛgyinla wɔ adenle titile bie azo. Gyihova ka kile yɛ kɛ yɛvi yɛ ahonle nu yɛyɛ asɔne. (Mateyu 6:7) Kɛ neazo la, wɔ tete Yizilayɛ, Hana yɛle abusua ngyegyelɛ bie anwo asɔne. Nzinlii, mɔɔ ye nyanelilɛ ne hakyile anyelielɛ la, ɔvile ye ahonle nu ɔyɛle asɔne ɔvale ɔyɛle Nyamenle mo.—Kenga 1 Samoɛle 1:10, 12, 13, 26, 27; 2:1.
Nea adenle kɛnlɛma mɔɔ yɛnyia a! Yɛkola yɛka yɛ ngyegyelɛ nwo edwɛkɛ yɛkile Bɔvolɛ ne. Eza yɛkola yɛyeyɛ ye na yɛyɛ ye mo wɔ mɔɔ ɔyɛ la anwo. Nɔhalɛ nu, ɔnle kɛ yɛbu yɛ nye yɛgua adenlenyianlɛ zɛhae mɔɔ sonle bolɛ la azo.—Kenga Edwɛndolɛ 145:14-16.
1 2 3 4 5 6 7 8 9 10 11 12 13 14 15 16
^ ***bh m. 106-114 Duzu Ati A Nyamenle Maa Amaneɛnwunlɛ nwo Adenle A?***
Tile 11
Duzu Ati A Nyamenle Maa Amaneɛnwunlɛ nwo Adenle A?
Asoo Nyamenle a ɛmaa amaneɛnwunlɛ ɛlɛkɔ zo wɔ ewiade anu a?
Edwɛkɛ boni a dwazole Yidɛn tola ne anu a?
Kɛzi Nyamenle baye mɔɔ vi alesama amaneɛnwunlɛ nu ba la avi ɛkɛ ɛ?
MEKƐ mɔɔ konle ɛzulolɛ bie mɔɔ bɛhonle ye maanle bie anu rale awieleɛ la, bɛziele mraalɛ nee ngakula apenle apenle mɔɔ bɛhunle bɛ la wɔ kuma ko anu na bɛvale meanubaka bɛzieziele zolɛ. Bɛhɛlɛle meanubaka ko biala azo: “Duzu ati ɔ?” Kpuyia ɛhye yɛ nyane tɛla biala. Menli fa nyane biza ɛhye wɔ mekɛ mɔɔ konle, esiane, anwodolɛ, anzɛɛ basabasayɛlɛ kɛhu bɛ alɔvolɛ, kɛzɛkye bɛ aako, anzɛɛ kɛmaa bɛkɛnwu amaneɛ wɔ adenle ngakyile zo la. Bɛkulo kɛ bɛnwu deɛ mɔɔ ɔti ninyɛne ɛhye mɔ to bɛ la.
2 Duzu ati a Nyamenle maa amaneɛnwunlɛ nwo adenle a? Saa Gyihova Nyamenle lɛ tumi tɛla awie biala, ɔle ɛlɔlɛ, ɔze nrɛlɛbɛ, yɛɛ ɔle pɛlepɛle a, duzu ati a ɛkpɔlɛ nee nzisi ɛyi ewiade a? Asoo ɛdawɔ mumua ne wɔdwenle ɛhye mɔ anwo?
3 Asoo ɔle nvonleɛ kɛ ɛkɛbiza deɛ mɔɔ ɔti Nyamenle ɛmaa amaneɛnwunlɛ nwo adenle la ɔ? Bie mɔ suzu kɛ bɛbiza kpuyia ɛhye a ɛnee ɔkile kɛ bɛnlɛ diedi anzɛɛ bɛmbu Nyamenle. Noko saa ɛkenga Baebolo ne a, ɛbanwu kɛ menli mɔɔ ɛnee bɛlɛ diedi na bɛsulo Nyamenle la bizale kpuyia mɔɔ le kɛ ɛhye la. Kɛ neazo la, ngapezonli Habakɛke bizale Gyihova kɛ: “Duzu ati a ɛmaa me nye nwu nvonleɛ nee ngyegyelɛ ɛ? Ninyɛne ɛzɛkyelɛ ɛva yɛ aze, yɛɛ konle, mgbonde nee butule ɛlie ebia.”—Habakɛke 1:3.
4 Asoo Gyihova deanle ngapezonli Habakɛke mɔɔ ɛnee di nɔhalɛ la kɛ ɔbizale kpuyia ɛhye la ɔ? Kyɛkyɛ. Emomu, Nyamenle vale Habakɛke edwɛkɛ ne mɔɔ vi ahonle nu la bokale edwɛkɛ mɔɔ wɔ Baebolo ne anu la anwo. Eza Nyamenle boale ye manle ɔdele ninyɛne bo kpalɛ na ɔnyianle diedi kpole. Gyihova kpondɛ kɛ ɔyɛ zɔhane ala ɔmaa wɔ. Kakye kɛ, Baebolo ne kilehile kɛ ‘ɔdwenle ɛ nwo.’ (1 Pita 5:7) Nyamenle kyi ɛtaneyɛlɛ yɛɛ amaneɛnwunlɛ mɔɔ vi nuhua ba la tɛla dasanli biala. (Ayezaya 55:8, 9) Duzu ati a, akee amaneɛnwunlɛ ɛbu zo wɔ ewiade a?
DUZU ATI A AMANEƐNWUNLƐ DƆƆNWO WƆ ƐKƐ A?
5 Menli mɔɔ wɔ ɛzonlenlɛ ngakyile nu la ta biza bɛ ɛzonlenlɛ nu adekilevolɛma nee kilehilevolɛma deɛ mɔɔ ɔti amaneɛnwunlɛ ɛbu zo la. Bɛta bɛye ɔ nloa kɛ ɔle Nyamenle ɛhulolɛ kɛ bɛkɛnwu amaneɛ na yehyehyɛ debie biala mɔɔ esiane boka nwo la yedo ɛkɛ kolaa na bɛazi. Bɛha bɛhile menli dɔɔnwo kɛ Nyamenle ndenle ne mɔ le fealera nu debie anzɛɛ ɔmaa menli wu—bɔbɔ ngakula—amaa yeava bɛ yeahɔ ɔ nwo lɔ wɔ anwuma. Noko akee, kɛmɔ wɔlumua wɔzukoa la, tɛ Gyihova Nyamenle a fa ninyɛndane mɔɔ si la ba a. Baebolo ne ka kɛ: “Ɔle bɛkyi kɛ Nyamenle kɛyɛ amumuyɛ, anzɛɛ Tumivolɛ ne kɛyɛ ɛtane.”—Dwobu 34:10.
6 Ɛze deɛ mɔɔ ɔti menli fo na bɛfa ewiade ye amaneɛnwunlɛ kɔsɔɔti anwo ɛzonlelilɛ bɛto Nyamenle anwo zo la ɔ? Mekɛ dɔɔnwo ne ala, bɛfa ɛzonlelilɛ ne bɛto Tumivolɛ Bedevinli Nyamenle ne anwo zo ɔluakɛ bɛzuzu kɛ yemɔ a ɔsie ewiade ye a. Bɛnze nɔhalɛ edwɛkɛ sikalɛ bie mɔɔ anwo hyia mɔɔ Baebolo ne kilehile la. Ɛzukoale zɔhane nɔhalɛ edwɛkɛ ne wɔ buluku ɛhye Tile 3 ne. Seetan Abɔnsam a sie ewiade ɛhye a.
7 Baebolo ne ka ye wienyi kɛ: “Abɔnsam di ɛtane ewiade ye azo belemgbunli.” (1 Dwɔn 5:19) Asoo nrɛlɛbɛ ɛnle edwɛkɛ ɛhye anu? Ewiade ɛhye da sunsum nu abɔdeɛ ne mɔɔ ɛnyelɛ ɛnnwu ye mɔɔ ‘ɛlɛbɛlɛbɛla ewiade amra amuala la’ subane ali. (Yekile 12:9) Seetan le kpɔvolɛ, mɛlɛbɛla, yɛɛ ɔ ti yɛ se. Yemɔti ɛkpɔlɛ, mɛlɛbɛla, yɛɛ atisesebɛ ɛbu zo wɔ ewiade ne mɔɔ ɔsie la anu. Ɛhye le deɛ mɔɔ ɔti amaneɛnwunlɛ wɔ ɛkɛ ne la anu ko.
8 Kɛmɔ yɛzukoale ye wɔ Tile 3 ne la, debie mɔɔ tɔ zo nwiɔ mɔɔ ɔti amaneɛnwunlɛ dɔɔnwo wɔ ɛkɛ ne la a le kɛ ɔvi mekɛ mɔɔ atuadelɛ bɔle ɔ bo wɔ Yidɛn tola ne anu la alesama ɛdɔ sinli yɛɛ bɛyɛ ɛtane. Alesama mɔɔ ɛnli munli la pele kɛ bɛkɛli tumi na ɛhye fa konle, nzisi nee amaneɛnwunlɛ ba. (Nolobɔvo ne 4:1; 8:9) Mɔɔ tɔ zo nsa, “mekɛ nee esiane” noko maa menli nwu amaneɛ. (Nolobɔvo ne 9:11, NW) Kɛmɔ tɛ Gyihova mɔɔ kola bɔ yɛ nwo bane la a le ewiade ne azo Belemgbunli la ati, menli nwu amaneɛ ɔluakɛ bie a ɛnee bɛwɔ ɛleka mɔɔ esiane bahola azi la wɔ mekɛ bie anu.
9 Ɔle arɛlekyekyelɛ kpole kɛ yɛkɛnwu kɛ tɛ Nyamenle a fa amaneɛnwunlɛ ba a. Konle konle, ɛtaneyɛlɛ, nzisi, anzɛɛ esiane ngakyile mɔɔ tɛ sonla a fa ba mɔɔ maa menli nwu amaneɛ la ɛnvi Nyamenle. Noko akee, ɔhyia kɛ yɛkɛnwu deɛ mɔɔ ɔti Gyihova ɛmaa amaneɛnwunlɛ ɛhye mɔ kɔsɔɔti anwo adenle la. Saa ɔle Tumivolɛ Bedevinli a, ɔkile kɛ ɔlɛ tumi ɔkola ɔpɛ ɛhye abo. Duzu ati a, akee ɔnyɛ ye zɔ a? Ɔbayɛ kɛ ɛlɔlɛ Nyamenle ne mɔɔ yɛranwu ye la lɛ adwenle kpalɛ bie mɔɔ ɔti ɔtɛyɛle ye zɔ a.—1 Dwɔn 4:8.
EDWƐKƐ BIE MƆƆ ANWO HYIA LA DWAZOLE
10 Amaa yɛade deɛ mɔɔ ɔti Nyamenle maa amaneɛnwunlɛ nwo adenle abo la, ɔwɔ kɛ yɛzuzu mekɛ mɔɔ amaneɛnwunlɛ bɔle ɔ bo la anwo. Mekɛ mɔɔ Seetan manle Adam nee Yive yɛle Gyihova anwo anzosesebɛ la, edwɛkɛ titile bie dwazole. Seetan andwazo antia Gyihova tumi. Seetan bɔbɔ ze ye kɛ Gyihova tumi ɛnlɛ ɛweɛne. Emomu, Seetan manle Gyihova adenle mɔɔ ɔlɛ ɔdi tumi la anwo a rale edwɛkɛ a. Ɔluakɛ Seetan hanle kɛ Nyamenle le adalɛ na ɔfa ninyɛne mgbalɛ ɔsie ye menli la ati, ɔlale ye ali kɛ Gyihova ɛnle neavolɛ kpalɛ. (Mɔlebɛbo 3:2-5) Seetan hilele kɛ alesama bahola ahwe bɛ nwo avi Nyamenle tumililɛ bo na bɛali boɛ. Ɛnee ɛhye le Gyihova tumililɛ, adenle mɔɔ ɔlɛ ɔdi tumi la anwo dwazotia.
11 Adam nee Yive dwazole tiale Gyihova. Ɛnee bɛlɛka kɛ: “Yɛmkpondɛ kɛ Gyihova yɛ yɛ Neavolɛ. Yɛbahola yɛazi yɛ ti anwo kpɔkɛ wɔ mɔɔ le kpalɛ nee mɔɔ ɛnle kpalɛ la anwo.” Ɛnee adenle boni azo a, Gyihova baziezie zɔhane edwɛkɛ ne a? Ɛnee kɛzi ɔbahola yeamaa abɔdeɛ mɔɔ ze nrɛlɛbɛ la anwu kɛ ye adenle ɛdeɛ ne le kpalɛ na atuadelɛma ne anva adenle kpalɛ zo ɛ? Bie a awie baha kɛ anrɛɛ ɔwɔ kɛ Nyamenle sɛkye atuadelɛma ne na ɔbɔ menli fofolɛ. Noko akee, ɛnee ɔle Gyihova atiakunlukpɔkɛ kɛ Adam nee Yive abozoamra bayi azɛlɛ ne azo, na ɛnee ɔkpondɛ kɛ bɛtɛnla azɛlɛ ye azo paladaese nu. (Mɔlebɛbo 1:28) Gyihova di ye atiakunlukpɔkɛ nwo gyima dahuu. (Ayezaya 55:10, 11) Saa ɛye yemɔ ɛsie ahane a, atuadelɛma ne mɔɔ ɛnee ɔbaye bɛ yeavi Yidɛn la ɛnrɛhola ɛnrɛziezie Gyihova adenle mɔɔ ɔlɛ ɔdi tumi la anwo edwɛkɛ ne mɔɔ rale la.
12 Maa yɛzuzu neazo bie anwo yɛnlea. Fa ye kɛ kilehilevolɛ bie ɛlɛkile ye ngakula kɛzi bɛbu mgbonda bie mɔɔ yɛ se la. Sukoavoma ne anu ko mɔɔ ze nwoma noko ɔte atua la ka kɛ adenle mɔɔ kilehilevolɛ ne ɛlɛfa zo abu mgbonda ne la ɛnle kpalɛ. Atuadelɛnli ɛhye kile kɛ kilehilevolɛ ne ɛnyɛ deɛ na ɔdaye a ɔze adenle kpalɛ mɔɔ ɔwɔ kɛ bɛfa zo bɛbu mgbonda ne a. Sukoavoma ne bie mɔ dwenle kɛ mɔɔ ɔlɛka la le nɔhalɛ na bɛdabɛ noko bɛte atua. Boni a ɔwɔ kɛ kilehilevolɛ ne yɛ a? Saa ɔfoa atuadelɛma ne ɔfi sukulu sua ne anu a, duzu a sukoavoma ne mɔɔ ɛha la baha a? Asoo bɛnrɛlie bɛnrɛli kɛ bɛ gɔnwo sukoavo ne nee bɛdabɛ mɔɔ bɛboka ɔ nwo la edwɛkɛ ne le nɔhalɛ ɔ? Wɔannea a sukoavoma mɔɔ ɛha mɔɔ wɔ sukulu ɛkɛ ne la amuala ɛnrɛbu kilehilevolɛ ne na bɛbadwenle kɛ ɔsulo kɛ awie kɛnwu kɛ ɔnze debie. Na fa ye kɛ kilehilevolɛ ne maa atuadelɛnli ne adenle kɛ ɔhile sukoavoma ne kɛzi ɔbabu mgbonda ne la ɛ.
13 Mɔɔ Gyihova ɛyɛ la le kɛ mɔɔ anrɛɛ kilehilevolɛ ne bayɛ la. Kakye kɛ tɛ Yidɛn atuadelɛma ne angomekye a ɛnee bɛ nwo wɔ edwɛkɛ ne anu a. Ɛnee anwumabɔvolɛma mgbe mgbe ɛlɛnea. (Dwobu 38:7; Daneɛle 7:10) Ɛnee kɛzi Gyihova bali atuadelɛ ne anwo gyima la baha anwumabɔvolɛma zɔhane mɔ nee abɔdeɛ mɔɔ ze nrɛlɛbɛ la kɔsɔɔti. Yemɔti, boni a Gyihova ɛyɛ a? Yemaa Seetan adenle yemaa yehile kɛzi ɔbali alesama anwo zo la. Nyamenle eza ɛmaa alesama adenle yemaa bɛzie bɛ nwo wɔ Seetan adehilelɛ bo.
14 Kilehilevolɛ ne mɔɔ wɔ neazo ne anu la ze kɛ atuadelɛnli ne nee sukoavoma mɔɔ bokale ɔ nwo la anva adenle kpalɛ zo. Noko eza ɔze kɛ saa ɔmaa bɛ adenle ɔmaa bɛkile mɔɔ bɛkpondɛ kɛ bɛyɛ la a, ɔbaboa sukoavoma ne amuala. Saa atuadelɛma ne angola mgbonda ne bu a, sukoavoma mɔɔ di nɔhalɛ la amuala bɛanwu ye kɛ kilehilevolɛ ne angomekye a fɛta kɛ ɔgyinla bɛ nyunlu ɔkilehile bɛ a. Saa amozii, kilehilevolɛ ne foa atuadelɛnli biala fi sukulu ɛkɛ ne a bɛbade ɔ bo. Zɔhane ala a, Gyihova ze kɛ ɔbayɛ nvasoɛ yeamaa alesama mɔɔ di nɔhalɛ nee anwumabɔvolɛ ne mɔ kɛ bɛkɛnwu kɛ Seetan nee ɔ gɔnwo mɔ atuadelɛma ne ɛli aze, na alesama ɛnrɛhola bɛ nwo zo nea a. Bɛbanwu nɔhalɛ edwɛkɛ mɔɔ anwo hyia mɔɔ Gyɛlɛmaya nwunle ye la: “O [Gyihova, NW] meze kɛ sonla ɔdaye ɔnlɛ ɔ nwo; sonla ɔdaye ɔnlɛ ye ngoane zo tumi.”—Gyɛlɛmaya 10:23.
DUZU ATI A YEHYƐ A?
15 Noko akee, duzu ati a Gyihova ɛmaa adenle ɛmaa amaneɛnwunlɛ ɛhɔ zo mekɛ tendenle a? Na duzu ati a ɔnzi ninyɛne mɔɔ ɛnle kpalɛ mɔɔ sisi la adenle ɛ? Suzu ninyɛne nwiɔ mɔɔ kilehilevolɛ ne mɔɔ wɔ neazo ne anu, ɛnrɛyɛ la anwo nea. Mɔɔ lumua, ɔnrɛzi sukoavo atuadelɛnli ne adenle kɛ ɔkɛhilehile mgbondabulɛ ne anu. Mɔɔ tɔ zo nwiɔ, kilehilevolɛ ne ɛnrɛboa atuadelɛnli ne ɛnrɛmaa ɔnrɛbu mgbonda ne. Suzu ninyɛne nwiɔ mɔɔ Gyihova noko ɛzi kpɔkɛ kɛ ɔnrɛyɛ la anwo nea. Mɔɔ lumua, ɔtɛsile Seetan nee bɛdabɛ mɔɔ bɛboka ɔ nwo la adenle kɛ bɛkɛhile kɛ mɔɔ bɛhanle la le nɔhalɛ. Ɛhye ati mekɛ mɔɔ yemaa yegua nuhua la anwo hyia. Wɔ alesama tetedwɛkɛ ɛvolɛ apenle apenle ne anu, bɛzɔ bɛ ti anwo tumililɛ anzɛɛ sonla arane ngakyile bɛnlea. Alesama ɛnyia anyuhɔlɛ wɔ abɔdeɛ nwo nrɛlɛbɛ nee ninyɛne gyɛne nu, noko nzisi, ehyia, amumuyɛyɛlɛ nee konle ɛhɔ zo wɔ adenle ɛtane zo. Yela ali kɛ dasanli tumililɛ ɛkpo aze.
16 Mɔɔ tɔ zo nwiɔ, Gyihova ɛtɛboale Seetan kɛ ɔli ewiade ɛhye azo tumi. Kɛ neazo la, saa Nyamenle si amumuyɛyɛlɛ adenle a, asoo ɔnrɛhile kɛ ɔdi ɔboa atuadelɛma ne ɔ? Asoo anrɛɛ Nyamenle ɛnrɛmaa menli ɛnrɛdwenle kɛ alesama kola nea bɛ nwo zo mɔɔ esiane ɛnvi nuhua ɛmba a? Saa Gyihova yɛ ye zɔ a, anrɛɛ ɔbahile kɛ ɔdi ɔboa adalɛbɔlɛ ne. Noko akee, “Nyamenle ɛnrɛbɔ adalɛ ɛlɛ.”—Hibuluma 6:18.
17 Na ngyegyelɛ ne mɔɔ ɛhɔ zo wɔ mekɛ tendenle ne mɔɔ bɛdele atua bɛtiale Nyamenle la anu la ɛ? Ɔwɔ kɛ yɛkakye kɛ Gyihova le Tumivolɛ Bedevinli. Yemɔti, ɔbahola yɛɛ ɔbaye mɔɔ ɛvi alesama amaneɛnwunlɛ ne anu ɛra la yeavi ɛkɛ. Kɛmɔ yɛlumua yɛzukoa la bɛbahakyi yɛ azɛlɛ ne mɔɔ bɛzɛkye ye la bɛayɛ ye Paladaese. Bɛbalua Gyisɛse ɛkpɔnelɛ afɔlebɔlɛ ne anu diedi zo bɛaye mɔɔ vi ɛtane nu ba la bɛavi ɛkɛ, na bɛalua ewudwazo ne azo bɛaye ngyegyelɛ mɔɔ ewule fa ba la bɛavi ɛkɛ. Ɛhye ati Nyamenle bava Gyisɛse ali gyima ‘azɛkye Abɔnsam gyima biala mɔɔ yeli la.’ (1 Dwɔn 3:8) Gyihova bamaa ɛhye mɔ amuala ara nuhua wɔ mekɛ kpalɛ nu. Yɛ nye die kɛ yeanyɛ ye zɔ ndɛ la, abotane mɔɔ yezi la ɛmaa yɛnyia adenle yɛzukoa nɔhalɛ ne na yɛlɛsonle ye. (2 Pita 3:9, 10) Mekɛ ko ne ala anu, Nyamenle ɛlɛkɔ zo akpondɛ bɛdabɛ mɔɔ bɛkulo kɛ bɛsonle ye la na ɔlɛboa bɛ yeamaa bɛagyinla amaneɛnwunlɛ biala mɔɔ bado bɛ wɔ ewiade ɛtane ɛhye anu la anloa.—Dwɔn 4:23; 1 Kɔlentema 10:13.
18 Noko bie mɔ babiza kɛ, saa Nyamenle bɔle Adam nee Yive mɔɔ bɛngola bɛnde atua a, asoo anrɛɛ ɔnrɛhola ɔnrɛzi amaneɛnwunlɛ ɛhye mɔ amuala adenle? Amaa yɛaye kpuyia ɛhye anloa la, ɔwɔ kɛ ɛkakye ahyɛlɛdeɛ bie mɔɔ sonle bolɛ mɔɔ Gyihova ɛva ɛmaa wɔ la.
KƐZI ƐBAVA NYAMENLE AHYƐLƐDEƐ NE WƆALI GYIMA Ɛ?
19 Kɛmɔ yɛnwunle ye wɔ Tile 5 ne la, bɛbɔle alesama mɔɔ bɛkola bɛkpa mɔɔ bɛkulo. Asoo ɛze kɛ zɔhane ahyɛlɛdeɛ ne si sonle bolɛ la ɔ? Nyamenle ɛbɔ nane nane dɔɔnwo, na ɛhye mɔ dua nganeɛdelɛ zo a yɛ bɛ ninyɛne a. Sonla ɛyɛ milahyinli bie mɔ mɔɔ di adehilelɛ zo noko bɛngola bɛnzi bɛ ti anwo kpɔkɛ. Saa Nyamenle yɛle yɛ zɔhane a asoo anrɛɛ yɛ nye balie? Kyɛkyɛ, yɛ nye die kɛ yɛlɛ adenle yɛkpa sonla holɛ mɔɔ yɛkulo kɛ yɛyɛ, ɛbɛla mɔɔ yɛkulo kɛ yɛbɔ, agɔnwolɛ mɔɔ yɛfa, nee mɔɔ bokɛboka nwolɛ la. Yɛ nye die kɛ yɛkɛnyia fanwodi, na mɔɔ Nyamenle kpondɛ kɛ yɛ sa ka ye la ɛne.
20 Gyihova anye ɛnlie ɛzonlenlɛ mɔɔ ɛnvi ahonle nu la anwo. (2 Kɔlentema 9:7) Kɛ neazo la: Boni a awovolɛ anye balie nwo a—kakula mɔɔ ka kɛ “meda wɔ ase” ɔluakɛ bɛha bɛhile ye kɛ ɔha, anzɛɛ mɔɔ ɔdaye mumua ne ɔfi ye ahonle nu ɔka la ɔ? Yemɔti kpuyia ne ba ye kɛ, kɛzi ɛbava adenle mɔɔ Gyihova ɛva ɛmaa wɔ kɛ ɛkpa mɔɔ ɛkulo la wɔali gyima ɛ? Seetan, Adam, yɛɛ Yive anva ɛhye anli gyima wɔ adenle kpalɛ zo. Bɛkpole Gyihova Nyamenle. Duzu a ɛbayɛ a?
21 Ɛlɛ adenle ɛfa ahyɛlɛdeɛ nwanwane ne mɔɔ maa ɛkola ɛkpa mɔɔ ɛkulo la ɛdi gyima kpalɛ. Ɛbahola wɔaboka menli mgbe mgbe mɔɔ wɔ Gyihova afoa la anwo. Bɛmaa Nyamenle anye die ɔluakɛ bɛbɔ mɔdenle bɛmaa Seetan yɛ adalɛ yɛɛ neavolɛ mɔɔ ɔnnea menli nwo zo kpalɛ a. (Mrɛlɛbulɛ 27:11) Ɛdawɔ noko ɛbahola wɔalua ɛbɛla kpalɛ mɔɔ ɛbabɔ la azo wɔayɛ zɔ. Bɛbahilehile ɛhye anu wɔ tile bieko mɔɔ doa zolɛ la anu.
MƆƆ BAEBOLO NE KILEHILE LA
▪ Tɛ Nyamenle a fa ninyɛndane mɔɔ si ewiade la ba a.—Dwobu 34:10.
▪ Ɔluakɛ Seetan hanle kɛ Nyamenle le adalɛ na Ɔfa ninyɛne mgbalɛ Ɔsie Ye menli la ati, ɔmanle adenle mɔɔ Gyihova lɛ di tumi la anwo rale edwɛkɛ.—Mɔlebɛbo 3:2-5.
▪ Gyihova balua ɔ Ra ne mɔɔ le Mɛzaya Belemgbunlililɛ ne azo Belemgbunli la anwo zo apɛ alesama amaneɛnwunlɛ kɔsɔɔti nee mɔɔ vi nu ba la abo.—1 Dwɔn 3:8.
[Debiezukoalɛ kpuyia ne mɔ]
1, 2. Amaneɛ boni a menli nwu ye ɛnɛ a, na duzu kpuyia a ɔmaa menli dɔɔnwo biza a?
3, 4. (a) Duzu a kile kɛ nvonleɛ ɛnle nwo kɛ ɛkɛbiza deɛ mɔɔ ɔti Nyamenle maa amaneɛnwunlɛ nwo adenle la ɛ? (b) Kɛzi Gyihova te nganeɛ wɔ ɛtaneyɛlɛ nee amaneɛnwunlɛ nwo ɛ?
5. Duzu a bɛta bɛka bɛkile deɛ mɔɔ ɔti alesama nwu amaneɛ la anu ɛ, noko duzu a Baebolo ne kilehile a?
6. Duzu ati a menli dɔɔnwo fo na bɛfa ewiade amaneɛnwunlɛ nwo ɛzonlelilɛ bɛto Nyamenle anwo zo a?
7, 8. (a) Kɛ ewiade ne si da ahenle mɔɔ sie ye la subane ali ɛ? (b) Kɛzi alesama sinlidɔlɛ yɛɛ “mekɛ nee esiane” ɛva amaneɛnwunlɛ ɛra ɛ?
9. Duzu ati a yɛkola yɛka kɛ Gyihova lɛ adwenle kpalɛ bie mɔɔ ɔti yemaa adenle mɔɔ amaneɛnwunlɛ tɛkɔ zo a?
10. Duzu a Seetan dwazole tiale a, na adenle boni azo ɔ?
11. Duzu ati a Gyihova anzɛkye atuadelɛma ne wɔ Yidɛn ɛkɛ ne ala ɛ?
12, 13. Yɛ deɛ mɔɔ ɔti Gyihova ɛmaa Seetan adenle ɛmaa yeyɛ ewiade ɛhye azo neavolɛ nee deɛ mɔɔ ɔti Nyamenle ɛmaa alesama adenle bɛzie bɛ nwo la anwo neazo.
14. Nvasoɛ boni a ɛvi kpɔkɛ mɔɔ Gyihova ɛzi kɛ ɔmaa alesama adenle yeamaa bɛanlea bɛ nwo zo la anu ɛra ɛ?
15, 16. (a) Duzu ati a Gyihova ɛmaa amaneɛnwunlɛ adenle ɛmaa yehɔ zo mekɛ tendenle ɛ? (b) Duzu ati a Gyihova ɛtɛsile amumuyɛyɛlɛ adenle ɛ?
17, 18. Duzu a Gyihova bayɛ ye wɔ ngyegyelɛ mɔɔ vi alesama tumililɛ wɔ Seetan tumi bo la anu ɛra la anwo a?
19. Ahyɛlɛdeɛ mɔɔ sonle bolɛ la boni a Gyihova ɛva ɛmaa yɛ a, na duzu ati a ɔwɔ kɛ yɛ nye sɔ ye a?
20, 21. Kɛzi yɛbahola yɛava ahyɛlɛdeɛ ne mɔɔ maa yɛkola yɛkpa mɔɔ yɛkulo la yɛali gyima wɔ adenle kpalɛ zo ɛ, na duzu ati a ɔwɔ kɛ yɛyɛ ye zɔ a?
[Nvoninli wɔ mukelɛ 106, 107]
Gyihova bava amaneɛnwunlɛ kɔsɔɔti ara awieleɛ
[Nvoninli wɔ mukelɛ 110]
Asoo sukoavo ne ɛbe ɛdɛla kilehilevolɛ ne?
[Nvoninli wɔ mukelɛ 113]
Nyamenle baboa wɔ amaa wɔagyinla amaneɛnwunlɛ nloa
^ ***bh m. 57-65 Mɔwuamra wɔ Ni?***
Tile 6
Mɔwuamra wɔ Ni?
Saa yɛwu a duzu a ba yɛ nwo zo a?
Duzu ati a yɛwu a?
Asoo ewule nwo nɔhalɛ edwɛkɛ mɔɔ yɛbanwu ye la bayɛ arɛlekyekyelɛ ɔ?
MENLI ɛva ɛvolɛ apenle dɔɔnwo ɛdwenle kpuyia ɛhye mɔ anwo. Kpuyia ɛhye mɔ anwo hyia. Kɛ yɛde ye biala la, kpuyia ɛhye mɔ anwo nyelebɛnloa fane yɛ nuhua ko biala anwo.
2 Wɔ tile ne mɔɔ li ɛhye anyunlu la anu, yɛzuzule kɛzi Gyisɛse Kelaese ɛkpɔnelɛ afɔlebɔlɛ ne bukele dahuu ngoane nwo adenle la anwo. Eza yɛzukoale kɛ Baebolo ne ka kenlebie mɔɔ “ewule ɛnle ɛkɛ bieko” la anwo edwɛkɛ. (Yekile 21:4) Noko kɛkala, yɛ muala yɛwu. Belemgbunli Sɔlɔmɔn nrɛlɛbɛvolɛ ne, hanle kɛ: “Anyewɔzoamra ze kɛ bɛbawu.” (Nolobɔvo ne 9:5) Yɛbɔ mɔdenle kɛ yɛbadɛnla aze yɛahyɛ. Noko, ɔyɛ a yɛdwenle mɔɔ bado yɛ wɔ yɛ ewule nzi la anwo.
3 Saa yɛ alɔvolɛ wu a, yɛdi nyane. Na bie a yɛkɛbiza kɛ: ‘Bɛ wɔ ni? Bɛlɛnwu amaneɛ ɔ? Bɛlɛsinza yɛ ɔ? Yɛbahola yɛaboa bɛ ɔ? Asoo yɛbanwu bɛ bieko?’ Ewiade ɛzonlenlɛ ne mɔ fa nyelebɛnloa ngakyile maa wɔ kpuyia ɛhye mɔ anwo. Bie mɔ kilehile kɛ saa ɛbɔ ɛbɛla kpalɛ a ɛkɔ anwuma yɛɛ saa wɔambɔ ɛbɛla kpalɛ a bɛto wɔ senle nu wɔ amaneɛnwunlɛ ɛleka bie. Ɛzonlenlɛ bie mɔ noko kilehile kɛ saa menli wu a bɛkɔ sunsum nu ɛleka ne mɔɔ bɛ nlenya mɔ wɔ la bɛkɔboka bɛ nwo. Ɛzonlenlɛ bie mɔ eza kilehile kɛ, mɔwuamra kɔ ɛbolɔ bɛmaa bɛbua bɛ ndɛne na akee bɛazia bɛawo bɛ bieko.
4 Ɛzonlenlɛ nu ngilehile ɛhye mɔ kɔsɔɔti gyi adwenle ko azo—kɛ debie bie wɔ yɛ nu mɔɔ saa sonlabaka ne wu a yemɔ ɔnwu a? Asɛɛ ɛzonlenlɛ mɔɔ ɛnee wɔ ɛkɛ ne dɛba nee mɔɔ wɔ ɛkɛ ne kɛkala la amuala kilehile kɛ yɛkɔ zo yɛtɛnla aze dahuu na yɛkola yɛnwu debie, yɛte edwɛkɛ na yɛdwenle. Noko, kɛzi ɛhye bahola ayɛ zɔ ɛ? Yɛte edwɛkɛ, yɛnwu debie na yɛdwenle ɔluakɛ yɛ adwenle ne ɛlɛyɛ gyima la ati ɔ. Saa yɛwu a, yɛ adwenle ne gyakyi gyimayɛlɛ. Saa yɛ adwenle ne gyakyi gyimayɛlɛ a yɛngola yɛngakye debie, yɛnde nganeɛ, yɛnde edwɛkɛ anzɛɛ yɛnnwu debie biala.
DUZU A AMGBA BA WƆ EWULE NU A?
5 Mɔɔ ba wɔ ewule nu la ɛnle awozinli nu debie ɛmmaa Gyihova mɔɔ Bɔle adwenle ne la. Yemɔ a ze nɔhalɛ ne a, na wɔ ye Edwɛkɛ, Baebolo ne anu yehilehile gyinlabelɛ mɔɔ mɔwuamra wɔ nu la anu. Ye ngilehile ne mɔɔ nuhua la ɛkɛ ne la a le ɛhye: Saa awie wu a, ɔnle ɛkɛ ne bieko. Ewule le ngoane angɔbɛnzi. Mɔwuamra ɛnnwu debie, bɛnde edwɛkɛ anzɛɛ bɛndwenle. Saa sonlabaka ne wu a debie biala ɛnle yɛ nu mɔɔ kɔ zo tɛnla aze a. Yɛnlɛ ɛkɛla anzɛɛ sunsum mɔɔ ɛnwu a.
6 Mekɛ mɔɔ Sɔlɔmɔn nwunle ye kɛ menli mɔɔ de aze la ze kɛ bɛbawu la, ɔhɛlɛle kɛ: ‘Mɔwuamra ɛnze ɛhwee.’ Akee ɔhilehilele zɔhane nɔhalɛ edwɛkɛ ne anu kɛ mɔwuamra ɛhulolɛ anzɛɛ bɛ ɛkpɔlɛ ɛwie na “gyima anzɛɛ ndwenlenwo anzɛɛ adwenle anzɛɛ nrɛlɛbɛ biala ɛnle Ɛbolɔ.” (Nolobɔvo ne 9:5, 6, 10) Edwɛndolɛ 146:4 noko ka kɛ saa sonla wu a, ɛnee “ye ngyehyɛleɛ biala ɛzɛkye.” Yɛle menli mɔɔ yɛwu na yɛngɔ zo yɛndɛnla aze wɔ yɛ ewule nzi. Ngoane mɔɔ yɛlɛ la le kɛ kyɛnɛlɛ mɔɔ ɛlɛsɔ la. Saa senle ne nu a, ɔngɔ ɛleka biala. Ɔnle ɛkɛ ne bieko.
MƆƆ GYISƐSE HANLE WƆ EWULE NWO LA
7 Gyisɛse Kelaese hanle gyinlabelɛ mɔɔ mɔwuamra wɔ nu la anwo edwɛkɛ. Ɔhanle ye wɔ mekɛ mɔɔ Lazalɛse, nrenya bie mɔɔ ɛnee ɔze ye kpalɛ ɛwu la. Gyisɛse hanle hilele ye ɛdoavolɛma ne kɛ: “Yɛ gɔnwo Lazalɛse ɛlafe.” Ɛnee ɛdoavolɛma ne dwenle kɛ Gyisɛse ɛlɛka kɛ Lazalɛse ɛlɛdafe alie ye ɛnwomenle amaa yeade kpɔkɛ. Noko tɛ ɛhye a ɛnee ɔlɛkile a. Gyisɛse hilehilele nuhua kɛ: “Lazalɛse ɛwu.” (Dwɔn 11:11-14) Yɛ ye nzonlɛ kɛ Gyisɛse vale ewule totole bɛ menle ɛlielɛ nee nlafelɛ nwo. Ɛnee Lazalɛse ɛnle anwuma anzɛɛ hellsenle bie anu. Ɛnee ɔngɔnyia anwumabɔvolɛma anzɛɛ ɔ nlenya mɔ mɔɔ bɛwu la. Ɛnee bɛnzia bɛnwo Lazalɛse bieko kɛ dasanli. Ɛnee ɔlɛdie ɔ menle wɔ ewule nu kɛ awie mɔɔ ɛlafe botoo na ɔnga ɛlalɛ la. Wɔ mekɛ bieko anu Gyisɛse eza vale ewule dole nlafelɛ nwo. Mekɛ mɔɔ Gyisɛse dwazo Gyeeyaelɛse ara raalɛ ne la, ɔhanle kɛ kakula ne “ɛtɛwule; ɔlɛdafe ala!”—Luku 8:52, 53.
8 Asoo mɔlebɛbo ne ɛnee ɔle Nyamenle adwenle kɛ menli kɛwu? Ɔnle zɔ fee! Gyihova bɔle sonla kɛ ɔdɛnla aze dahuu wɔ azɛlɛ ye azo. Kɛmɔ yɛlumua yɛnwunle ye wɔ buluku ɛhye anu la, Nyamenle vale menli nwiɔ ne mɔɔ lumua la guale paladaese bie mɔɔ anyelielɛ wɔ nu la anu. Ɔmanle bɛ kpɔkɛdelɛ mɔɔ di munli. Ɛnee Gyihova kpondɛ kɛ ɔwie bɛ boɛ. Asoo wovolɛ mɔɔ lɛ ɛlɔlɛ la kɛhulo kɛ ɔ mra kɛli nyane wɔ mgbanyinliyɛlɛ nu na bɛkɛwu? Kyɛkyɛ! Ɛnee Gyihova kulo ɔ mra ne mɔ na ɛnee ɔkpondɛ kɛ bɛ nye die dahuu wɔ azɛlɛ ye azo. Baebolo ne ka fane alesama anwo kɛ, Gyihova ɛva mekɛ ‘mɔɔ ɛnlɛ awieleɛ ɛwula bɛ adwenle anzɛɛ bɛ ahonle nu.’ (Nolobɔvo ne 3:11) Nyamenle vale ɛhulolɛ mɔɔ yɛlɛ kɛ yɛkɛdɛnla aze dahuu la bɔle yɛ. Na yeyɛ ngyehyɛleɛ mɔɔ bamaa ɛhulolɛ ɛhye ara nuhua a.
DEƐ MƆƆ ƆTI MENLI WU LA
9 Duzu ati a, akee menli wu a? Amaa yɛaye ɔ nloa la, ɔwɔ kɛ yɛsuzu mɔɔ zile wɔ mekɛ mɔɔ ɛnee nrenya ko nee raalɛ ko ala a wɔ azɛlɛ ye azo la anwo. Baebolo ne kilehile nuhua kɛ: “[Gyihova] Nyamenle manle mbaka kɔsɔɔti mɔɔ le ngɛnlɛma nee mɔɔ bɛdi a ɔyɛ boɛ la fifile.” (Mɔlebɛbo 2:9) Noko akee, ɛnee debie ko wɔ ɛkɛ ne mɔɔ ɔnle kɛ bɛyɛ a. Gyihova zele Adam kɛ: “Ɛkola ɛdi bakama biala mɔɔ wɔ tola ye anu la bie, na kpalɛ nee ɛtane ɛnwunlɛ baka ne, yemɔ mmadi ye ma ne bie, ɔluakɛ kenle ko ne mɔɔ ɛkɛli bie la, ɛbawu.” (Mɔlebɛbo 2:16, 17) Ɛnee mɛla ɛhye ɛnyɛ se. Ɛnee mbakama ngakyile dɔɔnwo wɔ ɛkɛ ne mɔɔ Adam nee Yive kola di bie a. Noko akee, mɛla ɛhye manle bɛ adenle titile bie mɔɔ maa bɛkola bɛda anyezɔlɛ mɔɔ bɛlɛ bɛmaa Nyamenle mɔɔ ɛva ngoane mɔɔ di munli nee debie biala ɛmaa bɛ la ali. Saa bɛlile mɛla ɛhye azo a anrɛɛ ɔbahile kɛ bɛlɛ ɛbulɛ bɛmaa tumi mɔɔ bɛ anwuma Selɛ ne lɛ la na bɛkulo kɛ bɛdi ye adehilelɛ mɔɔ ɔvi ɛlɔlɛ nu yeva yemaa bɛ la azo.
10 Ɔyɛ alɔbɔlɛ kɛ menli nwiɔ ne mɔɔ lumua la andie Gyihova. Seetan luale ɛwɔlɛ bie anwo zo bizale Yive kɛ: “Yemɔti Nyamenle ɛze bɛ kɛ, ‘bɛmmadi mbakama mɔɔ wɔ tola ye anu la biala bie’ ɔ?” Yive buale kɛ: “Yɛkola yɛdi mbakama mɔɔ wɔ tola ye anu la biala bie; na Nyamenle zele yɛ kɛ, ‘Bɛmmadi baka ne mɔɔ gyi tola ne avinli lɔ la ma ne bie, eza bɛmmafa bɛ sa bɛka ye anrɛɛ bɛkɛwu.’”—Mɔlebɛbo 3:1-3.
11 Seetan hanle kɛ: “Bɛnrɛwu. Nyamenle ze kɛ saa bɛdi baka ne ma ne bie a bɛ nye babuke na bɛayɛ kɛ ɔdaye Nyamenle la, na bɛanwu mɔɔ le kpalɛ, bɛanwu mɔɔ le ɛtane la.” (Mɔlebɛbo 3:4, 5) Ɛnee Seetan kulo kɛ Yive die ye di kɛ saa ɔdi ma ne mɔɔ bɛdua ye kɛ ɔmmadi la a ɔbanyia nvasoɛ wɔ zo. Seetan hanle kɛ Yive bahola azi ɔ ti anwo kpɔkɛ wɔ mɔɔ le kpalɛ nee mɔɔ le ɛtane la anwo; ɔbahola yeayɛ mɔɔ ɔkulo la. Seetan eza dole Gyihova ɛzonle kɛ yebɔ adalɛ wɔ mɔɔ saa bɛdi bakama ne bie a ɔvi nuhua ɔkɛra la anwo. Yive liele Seetan lile, na ɔdele bakama ne bie ɔlile. Amozii ɔvale bie ɔmanle ɔ hu na ɔdaye noko ɔlile. Bɛ nye fuu a bɛbulule mɛla ne azo a. Ɛnee bɛze ye wienyi kɛ bɛlɛyɛ mɔɔ Nyamenle ɛze bɛ kɛ bɛmmayɛ la. Mekɛ mɔɔ bɛlile bakama ne la ɛnee ɔda ali kɛ bɛ nye fuu a bɛanli mɛla mɔɔ ɛnee ɔnyɛ se na ndelebɛbo wɔ nu la azo a. Bɛangile ɛbulɛ bɛammaa bɛ anwuma Selɛ ne nee ye tumililɛ. Ɛnee bɛnlɛ nyelebɛnloa biala wɔ ɛbulɛ mɔɔ bɛangile bɛammaa bɛ Bɔvolɛ ne mɔɔ lɛ ɛlɔlɛ la anwo!
12 Kɛ neazo la: Saa ɛ ra nrenya anzɛɛ ɛ ra raalɛ bie mɔɔ wɔtete ye wɔmaa yeyɛ kpanyinli la yɛ ɛ nwo anzosesebɛ mɔɔ kile kɛ ɔnlɛ ɛbulɛ nee ɛlɔlɛ ɔmmaa wɔ a, anrɛɛ kɛzi ɛbade nganeɛ ɛ? Anrɛɛ ɛbali nyane kpole kpalɛ. Ɛnee akee suzu nyane mɔɔ ɔbayɛ kɛ Gyihova lile wɔ mekɛ mɔɔ Adam nee Yive dwazole tiale ye la anwo nea.
13 Gyihova annyia debie biala mɔɔ ɔbagyinla zo yeamaa Adam nee Yive mɔɔ yɛle anzosesebɛ la adɛnla aze dahuu a. Bɛwule kɛmɔ ɔhanle ala la. Adam nee Yive andɛnla aze bieko. Bɛangɔ sunsum nu ɛleka bie. Yɛkola yɛka ye zɔ ɔlua mɔɔ Gyihova hanle hilele Adam wɔ mekɛ mɔɔ ɔbizale ye anzosesebɛ ne anwo edwɛkɛ la. Nyamenle hanle kɛ: ‘Ɛbazia wɔahɔ azɛlɛ ye anu bieko, ɔluakɛ nuhua yɛɛ ɛvi ɛrale a. Ɛle ndɛtɛlɛ na ɛbazia wɔahɔ ndɛtɛlɛ nu.’ (Mɔlebɛbo 3:19) Nyamenle vale ndɛtɛlɛ a bɔle Adam a. (Mɔlebɛbo 2:7) Mɔɔ ɛnee ɔtɛbɔle ye la ɛnee Adam ɛnle ɛleka biala. Ɛhye ati mɔɔ Gyihova zele Adam kɛ ɔbazia yeahɔ ndɛtɛlɛ ne anu la, ɛnee Ɔlɛkile kɛ Adam ɛnrɛdɛnla aze bieko. Ɛnee Adam bayɛ kɛ ndɛtɛlɛ ne mɔɔ ngoane ɛnle nu mɔɔ bɛvale bɛbɔle ye la ala.
14 Anrɛɛ Adam nee Yive tɛte aze ɛnɛ, noko ɔluakɛ bɛndie Nyamenle na bɛyɛle ɛtane la ati a bɛwule a. Deɛ mɔɔ ɔti yɛwu la a le kɛ Adam vale ɛtane nee ewule gyakyile ɔ bo zo amra amuala. (Wulomuma 5:12) Ɛtane zɔhane le kɛ ewule ɛtane bie mɔɔ bɛfa bɛwo mɔɔ awie biala ɛngola ɛndwe ɔ nwo ɛnvi nwolɛ la. Ewule mɔɔ vi ɛtane ɛhye anu ba la le amowa. Ewule ɛnle agɔnwolɛ, ɔle kpɔvolɛ. (1 Kɔlentema 15:26) Nea kɛzi yɛ nye kola die kɛ Gyihova vale ɛkpɔnedeɛ ne manle amaa yealie yɛ yeavi kpɔvolɛ anwo ɛzulolɛ ɛhye asa nu a!
NVASOƐ WƆ ZO KƐ YƐKƐNWU EWULE NWO NƆHALƐ EDWƐKƐ NE
15 Mɔɔ Baebolo ne kilehile wɔ gyinlabelɛ mɔɔ mɔwuamra wɔ nu la anwo la kyekye yɛ rɛle. Kɛmɔ yɛnwu ye la, mɔwuamra ɛnde nyane anzɛɛ bɛnli alɔbɔlɛ. Ɔngyia kɛ yɛkɛzulo bɛ, ɔluakɛ bɛngola bɛnyɛ yɛ ɛhwee. Bɛngyia yɛ moalɛ, yɛɛ bɛngola bɛmboa yɛ. Yɛngola yɛ nee bɛ ɛndendɛ, yɛɛ bɛdabɛ noko bɛngola bɛ nee yɛ ɛndendɛ. Ɛzonlenlɛ nu adekilevoma dɔɔnwo bɔ adalɛ ka kɛ bɛkola bɛboa menli mɔɔ ɛwu la, na menli mɔɔ die adekilevoma ɛhye mɔ di la maa bɛ ezukoa. Noko ewule nwo nɔhalɛ edwɛkɛ ne mɔɔ yɛbanwu ye la bɛabɔ yɛ nwo bane avi menli mɔɔ bɔ adalɛ zɛhae la anwo.
16 Asoo ɛzonlenlɛ dɔɔnwo ngilehile nee mɔɔ Baebolo ne ka wɔ mɔwuamra anwo la le ko ɔ? Kyɛkyɛ. Duzu ati ɔ? Ɔluakɛ Seetan a gyi bɛ ngilehile ne anzi a. Ɔdua adalɛ ɛzonlenlɛ zo ɔbɛlɛbɛla menli ɔmaa bɛdie bɛdi kɛ saa bɛ sonlabaka ne wu a bɛbahɔ zo bɛadɛnla aze wɔ sunsum nu ɛleka bie. Seetan fa adalɛ ɛhye nee gyɛne di gyima twe menli fi Gyihova Nyamenle anwo. Wɔ adenle boni azo?
17 Kɛmɔ yɛlumua yɛnwu ye la, ɛzonlenlɛ bie mɔ kilehile kɛ saa awie bɔ ɛbɛlatane na ɔwu a, ɔbanwu amaneɛ wɔ senle nu dahuu. Ngilehile ɛhye sɛkye Nyamenle duma. Gyihova le ɛlɔlɛ Nyamenle na ɔnrɛmaa menli ɛnrɛnwu amaneɛ wɔ adenle ɛhye azo ɛlɛ. (1 Dwɔn 4:8) Saa awie fa kakula sa wula senle nu twe ɔ nzo ɔluakɛ yeyɛ anzosesebɛ la ati a, duzu nganeɛ a ɛbade wɔ sonla zɛhae anwo a? Ɛbanyia ɛbulɛ wɔamaa sonla zɛhae ɔ? Asoo ɛbahulo bɔbɔ kɛ ɛkɛbikye ye? Kyɛkyɛ! Ɛbaha kɛ ɔ ti yɛ se kpalɛ. Noko, Seetan kulo kɛ yɛdie yɛdi kɛ Gyihova maa menli nwu amaneɛ wɔ senle nu dahuu—ɛvolɛ petelepe!
18 Seetan eza dua ɛzonlenlɛ bie mɔ azo kilehile kɛ saa menli wu a bɛkakyi sunsum nu menli mɔɔ ɔwɔ kɛ menli mɔɔ de aze la di bɛ eni na bɛsonle bɛ a. Kɛmɔ ngilehile ɛhye kile la, sunsum nu menli ɛhye mɔ kola yɛ agɔnwolɛma mɔɔ lɛ tumi anzɛɛ kpɔvolɛma mɔɔ anwo yɛ ɛzulolɛ a. Menli dɔɔnwo die adalɛ edwɛkɛ ɛhye di. Bɛsulo mɔwuamra yɛɛ bɛdi bɛ eni na bɛsonle bɛ. Noko akee, Baebolo ne kilehile kɛ mɔwuamra ɛlafe na ɔwɔ kɛ yɛsonle Gyihova, nɔhalɛ Nyamenle ne mɔɔ le yɛ Bɔvolɛ nee Maavolɛ la angomekye.—Yekile 4:11.
19 Mɔwuamra anwo nɔhalɛ ne mɔɔ ɛbanwu ye la babɔ ɛ nwo bane avi ɛzonlenlɛ nu adalɛ ngilehile nwo. Eza ɔbaboa wɔ yeamaa wɔade Baebolo nu ngilehile mɔɔ ɛha la abo. Kɛ neazo la, saa ɛnwu ye kɛ awie wu a ɔngɔ sunsum nu ɛleka bie a, ɛbade dahuu ngoane wɔ paladaese azɛlɛ zo ɛwɔkɛ ne abo kpalɛ.
20 Mekɛ bie mɔɔ ɛze ɛhɔ la, tenlenenli Dwobu bizale kɛ: “Saa sonla wu a, ɔkɛdɛnla ngoane nu bieko ɔ?” (Dwobu 14:14) Asoo bɛbahola bɛadwazo awie mɔɔ ngoane ɛnle ye nu mɔɔ yela wɔ ewule nu la bara ngoane nu bieko? Mɔɔ Baebolo ne kilehile wɔ ɛhye anwo la le arɛlekyekyelɛ kpole, kɛmɔ tile bieko mɔɔ doa zolɛ la bahilehile nuhua la.
[Ɔ bo ɛkɛ ne edwɛkɛ]
Saa ɛkpondɛ edwɛkɛ agbɔkɛ “ɛkɛla” nee “sunsum” anu ngilehilenu a, nea Mokanwo ne mɔɔ wɔ mukelɛ 208-11 la anu.
MƆƆ BAEBOLO NE KILEHILE LA
▪ Mɔwuamra ɛnnwu debie, bɛnde edwɛkɛ anzɛɛ bɛndwenle.—Nolobɔvo ne 9:5.
▪ Mɔwuamra ɛlɛdie bɛ menle; bɛnde nyane.—Dwɔn 11:11.
▪ Yɛwu ɔluakɛ yɛnyianle ɛtane yɛvile Adam ɛkɛ.—Wulomuma 5:12.
[Debiezukoalɛ kpuyia ne mɔ]
1-3. Duzu kpuyia a menli biza wɔ ewule nwo a, na nyelebɛnloa boni mɔ a ɛzonlenlɛ ngakyile ne mɔ fa maa a?
4. Adwenle boni a ɛzonlenlɛ dɔɔnwo lɛ ye wɔ ewule nwo a?
5, 6. Duzu a Baebolo ne kilehile wɔ gyinlabelɛ mɔɔ mɔwuamra wɔ nu la anwo a?
7. Kɛzi Gyisɛse hilehilele mɔɔ ewule de la anu ɛ?
8. Duzu ati a yɛkola yɛka ye kɛ ɛnee ɔnle Nyamenle adwenle kɛ menli kɛwu ɛ?
9. Mɛla boni a Gyihova vale manle Adam a, na duzu ati a ɛnee zolɛ ɛlilɛ ɛnyɛ se a?
10, 11. (a) Adenle boni azo a menli nwiɔ ne mɔɔ lumua la andie Nyamenle a? (b) Duzu ati a ɛnee anyebolo wɔ anzosesebɛ mɔɔ Adam nee Yive yɛle la anu a?
12. Duzu a bamaa yɛade kɛzi Gyihova dele nganeɛ wɔ mekɛ mɔɔ Adam nee Yive dwazole tiale ye la abo a?
13. Nienwu a Gyihova zele Adam kɛ ɔwu a ɔbahɔ a, na duzu a ɛnee ɛhye kile a?
14. Duzu ati a yɛwu a?
15. Asoo ewule nwo nɔhalɛ edwɛkɛ mɔɔ yɛbanwu ye la le arɛlekyekyelɛ ɔ?
16. Nwane a gyi ɛzonlenlɛ dɔɔnwo ngilehile ne anzi a, na wɔ adenle boni azo?
17. Duzu ati a dahuu senle nu amaneɛnwunlɛ ngilehile ne sɛkye Gyihova duma ɛ?
18. Adalɛ ɛzonlenlɛ nu ngilehilelɛ boni a mɔwuamra ɛzonlenlɛ gyi zolɛ a?
19. Ewule nwo nɔhalɛ edwɛkɛ ne mɔɔ yɛbanwu ye la baboa yɛ amaa yɛade Baebolo nu ngilehile boni abo?
20. Kpuyia boni a yɛbazuzu nwolɛ wɔ tile ne mɔɔ doa zolɛ la anu a?
[Nvoninli wɔ mukelɛ 59]
Senle ne hɔle ni?
[Nvoninli wɔ mukelɛ 60]
Gyihova bɔle menli kɛ bɛdɛnla azɛlɛ ye azo dahuu
[Nvoninli wɔ mukelɛ 62]
Adam vi ndɛtɛlɛ nu a rale a, yɛɛ ɔziale ɔhɔle ndɛtɛlɛ nu
^ ***bh m. 66-75 Anyelazo Kpalɛ wɔ Ɛkɛ Maa Wɔ Alɔvolɛ Mɔɔ Ɛwu***
Tile 7
Anyelazo Kpalɛ wɔ Ɛkɛ Maa Wɔ Alɔvolɛ Mɔɔ Ɛwu
Kɛzi yɛkola yɛnwu ye kɛ ewudwazo ne amgba bara nu ɛ?
Kɛzi Gyihova te nganeɛ wɔ mɔwuamra mɔɔ ɔdwazo bɛ la anwo ɛ?
Nwane mɔ a bɛbadwazo bɛ a?
FA YE kɛ ɛlɛnriandi kpɔvolɛ anwo ɛzulolɛ bie. Ɔ nwo yɛ se na eza ɔ nwo yɛ ndɛ tɛla wɔ. Ɛze ye kɛ ɔ ti yɛ se ɔluakɛ wɔnwu kɛ yehu ɛ gɔnwo mɔ bie. Ɛbɔ mɔdenle biala kɛ ɛnriandi ye a ɛnee ɔlɛbikye wɔ. Ɔle kɛ asɛɛ ɛnlɛ anyelazo biala la. Arɛlevilɛ nu ala, dievolɛ bie finde ɛ nwo ɛkɛ. Ɔ nwo yɛ se kpalɛ tɛla wɔ kpɔvolɛ ne, na ɔbɔ wɔ ɛwɔkɛ kɛ ɔbaboa wɔ. Nea kɛzi ɛhye maa wɔ ahonle tɔ wɔ azule nu a!
2 Wɔ adenle bie azo, kpɔvolɛ zɛhae doa wɔ. Ɔdoa yɛ muala. Kɛmɔ yɛzukoale ye wɔ tile ne mɔɔ li ɛhye anyunlu anu la, Baebolo ne fɛlɛ ewule kpɔvolɛ. Yɛ nuhua ko biala ɛnrɛhola ɛnrɛhoati kpɔvolɛ ɛhye. Yɛ nuhua dɔɔnwo ɛnwu kɛ kpɔvolɛ ɛhye ɛhu yɛ alɔvolɛ. Noko Gyihova tumi bo ewule ɛdeɛ ne azo. Yemɔ a ɔle Dievolɛ ne mɔɔ lɛ ɛlɔlɛ mɔɔ yelumua yehile kɛ ɔkola ɔdi kpɔvolɛ ɛhye anwo zo konim a. Na yebɔ ɛwɔkɛ kɛ ɔbazɛkye kpɔvolɛ ɛhye mɔɔ le ewule la bɔkɔɔ. Baebolo ne kilehile kɛ: “Kpɔvolɛ mɔɔ li amozii mɔɔ bɛbazɛkye ye la a le ewule.” (1 Kɔlentema 15:26) Ɛhye le edwɛkɛ kpalɛ!
3 Maa yɛlumua yɛzuzu kɛzi yɛte nganeɛ wɔ mekɛ mɔɔ awie mɔɔ yɛze ye la kɛwu la anwo. Ɛhye anwo ɛzuzulɛ bahola aboa yɛ amaa yɛade debie mɔɔ bamaa yɛ nye alie la abo. Gyihova ɛbɔ ɛwɔkɛ kɛ mɔwuamra badɛnla aze bieko. (Ayezaya 26:19) Bɛbadwazo bɛ bɛara ngoane nu bieko. Ɛhye a le ewudwazo anyelazo ne a.
MEKƐ MƆƆ DƆVOLƐ BIE KƐWU
4 Asoo wɔ dɔvolɛ bie ɛwu? Nyane nee alɔbɔlɛlilɛ, yɛɛ nganeɛ mɔɔ ɛte kɛ ɛnlɛ moalɛ biala la anu kola yɛ se kpalɛ. Wɔ mekɛ zɛhae anu, ɔwɔ kɛ yɛnea Nyamenle Edwɛkɛ ne anu na yɛmaa ɔkyekye yɛ rɛle. (2 Kɔlentema 1:3, 4) Baebolo ne boa yɛ maa yɛte kɛzi Gyihova nee Gyisɛse te nganeɛ wɔ ewule nwo la abo. Gyisɛse mɔɔ lale ɔ Ze subane ali wɔ adenle mɔɔ di munli zo la, ɛnee ze kɛzi awie wu a ɔyɛ nyane la. (Dwɔn 14:9) Ɛnee Gyisɛse kɔ Gyɛlusalɛm a ɔta ɔkɔkpɔla Lazalɛse yɛɛ ɔ mediema mraalɛ, Mɛle nee Maata mɔɔ de Bɛtani mɔɔ bikye ɛkɛ ne la. Bɛrayɛle agɔnwolɛma kpalɛ. Baebolo ne ka kɛ ɛnee, “Gyisɛse kulo Maata yɛɛ ɔ diema raalɛ ne nee Lazalɛse edwɛkɛ kpole.” (Dwɔn 11:5) Noko, kɛmɔ yɛzukoale ye wɔ tile ne mɔɔ li ɛhye anyunlu anu la, Lazalɛse wule.
5 Kɛzi Gyisɛse dele nganeɛ wɔ mekɛ mɔɔ ɔ gɔnwo ne wule la ɛ? Edwɛkɛ ne kile kɛ Gyisɛse nee Lazalɛse anwo amra yɛɛ ɔ gɔnwo mɔ bɔle nu lile alɔbɔlɛ. Mekɛ mɔɔ Gyisɛse nwunle bɛ la ɔlile nyane. Nɔhalɛ nu, “Nyane kpole hanle ye manle alɔbɔlɛ hunle ye.” Edwɛkɛ ne toa zo kɛ, “Gyisɛse zunle.” (Dwɔn 11:33, 35) Asoo alɔbɔlɛ mɔɔ Gyisɛse lile la kile kɛ ɛnee ɔnlɛ anyelazo ɔ? Ɔnle zɔ fee. Ɔboalekɛ ɛnee Gyisɛse ze kɛ nwanwane debie bie ɛlɛba arazi. (Dwɔn 11:3, 4) Noko akee, ɔdele nyane nee alɔbɔlɛ mɔɔ ewule fa ba la.
6 Wɔ adenle bie azo, alɔbɔlɛ mɔɔ hunle Gyisɛse la kyekye yɛ rɛle. Ɔkile yɛ kɛ Gyisɛse nee ɔ Ze, Gyihova kyi ewule. Noko Gyihova Nyamenle kola di kpɔvolɛ zɔhane azo konim! Maa yɛnlea mɔɔ Nyamenle boale Gyisɛse manle ɔyɛle la.
“LAZALƐSE, DWAZO BƐLA!”
7 Ɛnee bɛzie Lazalɛse wɔ nla mɔɔ le bolɛ bɔne la anu, na Gyisɛse zele bɛ kɛ bɛye bolɛ ne mɔɔ bɛva bɛnyi ɔ nloa la. Maata amkponle zo ɔluakɛ ɛnee bɛzie Lazalɛse yeli kenle nna, na ɔkɛyɛ kɛ ye funli ne ɛbɔ ɔ bo ɛlɛkpɔlɔ. (Dwɔn 11:39) Wɔ sonla nye zo ɛnee anyelazo biala ɛnle ɛkɛ.
8 Bɛyele bolɛ ne, na Gyisɛse vale ɛnelɛ kpole deanle nuhua kɛ: “Lazalɛse, dwazo bɛla!” Duzu a zile a? “Nrenya ne mɔɔ ɛwu la vindele rale.” (Dwɔn 11:43, 44) Asoo ɛbahola wɔanwu kɛzi menli ne anye liele la? Saa ɛnee Lazalɛse le bɛ diema o, bɛ busuanli o, bɛ gɔnwo anzɛɛ bɛ manivolɛ o, mɔɔ ɛnee bɛze la a le kɛ yewu. Noko, nea, bɛ kulovolɛ ne a akee gyi bɛ avinli bieko la. Ɔkɛyɛ kɛ ɛhye zinle bɛ nwo kpole kɛ bɛkɛlie bɛkɛli. Kpolerazulɛ biala ɛnle nwolɛ kɛ menli dɔɔnwo vale anyelielɛ yɛle Lazalɛse atuu. Ewule zo konimlilɛ boni a le ɛhye!
9 Gyisɛse angile kɛ ɔdaye mumua ne ye tumi a ɔvale ɔyɛle nwanwane deɛ ɛhye a. Ɔmanle ɔlale ali wienyi wɔ asɔne mɔɔ ɔyɛle kolaa na yeadwazo Lazalɛse la anu kɛ, Gyihova a ewudwazo ne Vi ye a. (Dwɔn 11:41, 42) Ɛnee tɛ ɛhye a le mekɛ mɔɔ lumua mɔɔ Gyihova ɛva ye tumi ne ɛli gyima wɔ adenle ɛhye azo a. Lazalɛse ewudwazo ne le ewudwazo ngɔnla mɔɔ yɛ nwanwane mɔɔ bɛha nwolɛ edwɛkɛ wɔ Nyamenle Edwɛkɛ ne anu la anu ko ala. Saa yɛkenga na yɛsukoa edwɛkɛ ɛhye mɔ a yɛ nye die. Bɛmaa yɛnwu ye kɛ Nyamenle ɛnnea menli nyunlu, ɔluakɛ ɔdwazole ngakula nee mgbanyinli, mrenya nee mraalɛ, Yizilayɛma nee menli mɔɔ bɛnle Yizilayɛma la amuala. Nea kɛzi edwɛkɛ ɛhye mɔ yɛ anyelielɛ a! Kɛ neazo la, mekɛ mɔɔ Gyisɛse dwazole kakula raalɛ ekyi bie vile ewule nu la, ɔyɛle ye awovolɛ ne mɔ ‘nwanwane anzɛɛ anyelielɛ kpole.’ (Maake 5:42) Ɛhɛe, Gyihova manle bɛnyianle anyelielɛ mɔɔ bɛ rɛle ɛnrɛvi ye ɛlɛ a.
10 Nɔhalɛ nu, menli mɔɔ Gyisɛse dwazole bɛ la amuala wule bieko. Asoo ɛhye kile kɛ ɛnee nvasoɛ biala ɛnle zo kɛ ɔdwazole bɛ ɔ? Kyɛkyɛ. Baebolo nu edwɛkɛ ɛhye mɔ si nɔhalɛ edwɛkɛ bie mɔ mɔɔ anwo hyia la azo, na ɔmaa yɛnyia anyelazo.
SUKOA DEBIE FI EWUDWAZO EDWƐKƐ NE ANU
11 Baebolo ne kilehile kɛ “mɔwuamra ɛnze ɛhwee.” Bɛnle ngoane nu yɛɛ bɛ afoa nu ɛdeɛ ɛnle debie biala mɔɔ wɔ aleɛabo la anu bieko. Lazalɛse edwɛkɛ ne foa ɛhye azo. Mekɛ mɔɔ bɛdwazole Lazalɛse bɛrale ngoane nu bieko la, asoo ɔhanle anwuma nehane edwɛkɛ ɔvale ɔlieliele menli nye ɔ? Anzɛɛ ɔhanle hellsenle nwo edwɛkɛ mɔɔ yɛ ɛzulolɛ ɔvale ɔdule menli ahonle? Kyɛkyɛ. Baebolo ne ɛnga kɛ Lazalɛse hanle edwɛkɛ zɛhae mɔ bie. Wɔ kenle nna ne mɔɔ ɔwule la anu, ɛnee ‘ɔnze ɛhwee.’ (Nolobɔvo ne 9:5) Ɛnee Lazalɛse ɛla wɔ ewule nu ala.—Dwɔn 11:11.
12 Lazalɛse edwɛkɛ ne eza maa yɛnwu ye kɛ ewudwazo ne le nɔhalɛ edwɛkɛ, na ɔnle nwɔra bie ala. Gyisɛse dwazole Lazalɛse wɔ alasevolɛ dɔɔnwo anyunlu. Ɛzonlenlɛ nu adekilevoma mɔɔ ɛnee kpɔ Gyisɛse la bɔbɔ angola anzu nwanwane deɛ ɛhye anwo kpolera. Emomu, bɛhanle kɛ: “Duzu bɔbɔ yɛɛ akee yɛyɛ a? Nea nwanwane gyima mɔɔ akee nrenya ne [Gyisɛse] ɛlɛyɛ la!” (Dwɔn 11:47) Menli dɔɔnwo hɔnleanle Lazalɛse mɔɔ ɛnee bɛdwazo ye la. Ɔlua ɛhye ati bɛ nuhua dɔɔnwo liele Gyisɛse lile. Lazalɛse edwɛkɛ ne manle bɛliele bɛlile kɛ Nyamenle a zoanle Gyisɛse a. Ɛnee ɛhye le daselɛ kpole, ɔti ɔmanle ɛzonlenlɛ nu adekilevoma mɔɔ ati yɛ se la bɔle kpɔkɛ kɛ bɛku Gyisɛse nee Lazalɛse.—Dwɔn 11:53; 12:9-11.
13 Asoo ɔle mgbane kɛ yɛkɛlie yɛkɛdo nuhua kɛ ewudwazo ne le nɔhalɛ ɔ? Kyɛkyɛ, ɔluakɛ Gyisɛse hilehilele kɛ mekɛ bie ɛlɛba mɔɔ bɛbadwazo ‘bɛdabɛ mɔɔ bɛwɔ ngakyelɛ nla nu la amuala.’ (Dwɔn 5:28) Gyihova a le ngoane kɔsɔɔti Bɔvolɛ a. Asoo ɔyɛ se kɛ yɛkɛlie yɛkɛdo nuhua kɛ ɔbahola yeabɔ ngoane bieko ɔ? Nɔhalɛ nu, dɔɔnwo bagyinla menli mɔɔ wɔ Gyihova ngakyelɛ nu la azo. Asoo ɔbahola yeahakye yɛ alɔvolɛ mɔɔ bɛwu la? Nwɔlɔra mgbe mgbe dɔɔnwo a wɔ anwomanyunlu a, noko Nyamenle fa ko biala duma fɛlɛ ye! (Ayezaya 40:26) Yemɔti Gyihova kola kakye yɛ alɔvolɛ mɔɔ bɛwu la anwo edwɛkɛ biala, na yeziezie ɔ nwo kɛ ɔbava bɛ yeara ngoane nu bieko.
14 Noko akee, kɛzi Gyihova te nganeɛ wɔ mɔwuamra mɔɔ ɔdwazo bɛ la anwo ɛ? Baebolo ne kilehile kɛ ɔlɛ ɛhulolɛ kɛ ɔkɛdwazo mɔwuamra. Dwobu mɔɔ ɛnee di nɔhalɛ la bizale kɛ: “Saa sonla wu a, ɔkɛdɛnla ngoane nu bieko ɔ?” Ɛnee Dwobu ɛlɛka ɛhendɛlɛ mɔɔ ɔbahendɛ wɔ nla ne anu kɔdwu kɛ Nyamenle kɛhakye ye la anwo edwɛkɛ. Ɔhanle ɔhilele Gyihova kɛ: “Ɛbavɛlɛ, na mebalie wɔ zo; ɛ nwo balɔ ɛdawɔ ɛ sa anloa gyima.”—Dwobu 14:13-15.
15 Dwenle nwolɛ nea! Gyihova lɛ ɛhulolɛ kɛ ɔkɛva mɔwuamra ɔkɛra ngoane nu bieko. Asoo ɔnyɛ anyelielɛ kɛ yɛkɛnwu kɛ Gyihova lɛ zɛhae ɛhulolɛ ye ɔ? Na ewudwazo ne mɔɔ ɛlɛba la noko ɛ? Nwane mɔ a bɛbadwazo bɛ a, na nienwu a bɛbadwazo bɛ bɛahɔ a?
‘BƐDABƐ MƆƆ BƐWƆ NGAKYELƐ NLA NU LA AMUALA’
16 Baebolo nu ewudwazo nwo edwɛkɛ ne kilehile yɛ dɔɔnwo wɔ ewudwazo ne mɔɔ ɛlɛba la anwo. Menli mɔɔ bɛdwazole bɛ bɛrale ngoane nu wɔ azɛlɛ ɛhye azo la nee bɛ alɔvolɛ bɔle nu dɛnlanle aze bieko. Zɔhane ala yɛɛ kenlebie ewudwazo ne bayɛ a, noko yemɔ bayɛ kpalɛ kpole adɛla dɛba ne. Kɛmɔ yɛnwunle ye wɔ Tile 3 ne la, Nyamenle kulo kɛ azɛlɛ ye azo amuala yɛ paladaese. Yemɔti bɛnrɛdwazo mɔwuamra bɛnrɛra ngoane nu wɔ ewiade mɔɔ konle, ɛtanelilɛ nee anwodolɛ ɛyi ye tɛkɛɛ la anu. Bɛbanyia adenle bɛadɛnla aze dahuu wɔ azɛlɛ ɛhye azo wɔ tɛnlabelɛ mɔɔ anzondwolɛ nee anyelielɛ wɔ nuhua la anu.
17 Nwane mɔ a bɛbadwazo bɛ a? Gyisɛse hanle kɛ ‘bɛdabɛ mɔɔ bɛwɔ ngakyelɛ nla nu la amuala bade [Gyisɛse] ane na bɛvi bɛ nla ne mɔ anu bɛavinde.’ (Dwɔn 5:28, 29) Zɔhane ala yɛɛ Yekile 20:13 ne ka kɛ: “Nyevile kpule menli mɔɔ yeva bɛ la. Ewule nee Ɛbolɔ yele bɛ ɛdeɛ mɔɔ bɛvale bɛ bɛziele la vindele.” Bɛhile Giliki edwɛkɛ kpɔkɛ Hades abo kɛ “Ɛbolɔ” wɔ Nzema Baebolo ne anu noko ɔkile ɛleka mɔɔ alesama mɔɔ ɛwu la wɔ la. (Nea Mokanwo ne anu wɔ, mukelɛ 212-13.) Ɛbolɔ ɛhye badɔ mgbane. Bɛbadwazo menli mgbe mgbe mɔɔ ɛlɛdie bɛ menle wɔ ɛkɛ ne la bara ngoane nu bieko. Ɛzoanvolɛ Pɔɔlo hanle kɛ: “Ɛtanevolɛma nee kpalɛyɛlɛma badwazo ara ngoane nu.” (Gyima ne 24:15) Duzu a ɛhye kile a?
18 Menli mɔɔ dɛnlanle aze kolaa na Gyisɛse ara azɛlɛ ye azo mɔɔ yɛkenga bɛ nwo edwɛkɛ wɔ Baebolo ne anu la anu dɔɔnwo boka “Kpalayɛlɛma anzɛɛ tenlenema” ne anwo. Nowa, Ebileham, Sɛla, Mosisi, Wulutu, Ɛseta yɛɛ menli dɔɔnwo mɔɔ ɛha la boka nwo. Bɛha mrenya nee mraalɛ ɛhye mɔ mɔɔ ɛnee lɛ diedi mɔɔ anu yɛ se la anwo edwɛkɛ dɔɔnwo wɔ Hibuluma tile 11 ne anu. Noko akee, Gyihova sonvolɛ biala mɔɔ kɛwu wɔ yɛ mekɛ ye anu la noko baboka “tenlenema” ne mɔ anwo. Ɔlua ewudwazo anyelazo ne ati yɛnzulo kɛ yɛkɛwu.—Hibuluma 2:15.
19 Na menli dɔɔnwo ne mɔɔ bɛanzonle Gyihova anzɛɛ bɛandie ye ɔluakɛ ɛnee bɛnze ɔ nwo edwɛkɛ biala la noko ɛ? Bɛbahakye menli mgbe mgbe dɔɔnwo ɛhye mɔ mɔɔ bɛle “ɛtanevolɛma anzɛɛ bɛnle tenlene” la. Bɛbadwazo bɛdabɛ noko na bɛamaa bɛanyia mekɛ bɛazukoa nɔhalɛ Nyamenle ne anwo debie na bɛazonle ye. Bɛbadwazo mɔwuamra na bɛamaa bɛanyia adenle bɛaboka alesama mɔɔ di nɔhalɛ la anwo wɔ azɛlɛ ye azo na bɛazonle Gyihova wɔ ɛvolɛ apenle ko anu. Ɔbayɛ anyelielɛ mekɛ. Baebolo ne fɛlɛ mekɛ ɛhye Ndɛnebualɛ Kenle.
20 Asoo ɛhye kile kɛ bɛbadwazo dasanli biala mɔɔ ɛdɛnla aze ɛlɛ la ɔ? Kyɛkyɛ. Baebolo ne ka kɛ menli mɔɔ ɛwu la bie mɔ wɔ Gehenna, mɔɔ bɛhile ɔ bo wɔ Nzema Baebolo ne anu wɔ ɛke kɛ “Senle ne mɔɔ ɛnnu ɛlɛ la.” (Luku 12:5) Ɔda ali kɛ bɛnyianle duma Gehenna bɛvile ɛleka bie mɔɔ ɛnee bɛgua ɛwula wɔ tete Gyɛlusalɛm kandiba la. Ɛnee bɛyela avunli nee ɛwula wɔ ɛkɛ ne. Ɛnee Dwuuma ne bu menli mɔɔ bɛfuandi bɛ avunli bɛgua ɛkɛ ne la kɛ bɛnfɛta kɛ bɛkɛzie bɛ yɛɛ eza bɛnfɛta ewudwazo. Yemɔti Gehenna le dahuu ɛzɛkyelɛ nwo sɛkɛlɛneɛ mɔɔ fɛta a. Ɔwɔ nuhua kɛ Gyisɛse babua anyewɔzoamra nee mɔwuamra ndɛne ɛdeɛ, noko Gyihova a le Ndɛnebuavolɛ kpole ne a. (Gyima ne 10:42) Ɔnrɛdwazo bɛdabɛ mɔɔ ɔbabua bɛ ndɛne kɛ bɛle ɛtanevolɛma na bɛngulo kɛ bɛkɛhakyi bɛ subane la.
ANWUMA EWUDWAZO NE
21 Baebolo ne eza ka ewudwazo bieko noko anwo edwɛkɛ; ɛhye le ewudwazo mɔɔ bamaa bɛadwazo menli bɛara ngoane nu kɛ sunsum nu abɔdeɛ wɔ anwuma. Ewudwazo ɛhye anwo neazo ko ala a wɔ Baebolo ne anu a, yemɔ a le Gyisɛse Kelaese ɛdeɛ ne.
22 Mekɛ mɔɔ bɛhunle Gyisɛse bɛwiele la, Gyihova ammaa Ɔ Ra ne mɔɔ di nɔhalɛ la anga ɛbolɔ. (Edwɛndolɛ 16:10; Gyima ne 13:34, 35) Nyamenle dwazole Gyisɛse, noko yeandwazo ye kɛ dasanli la. Ɛzoanvolɛ Pita hanle Kelaese anwo edwɛkɛ kɛ, “Bɛhunle ye wɔ nwonane nu, noko bɛdwazole ye wɔ sunsum nu.” (1 Pita 3:18) Nɔhalɛ nu, ɛnee ɛhye le nwanwane debie kpole. Gyisɛse rale ngoane nu bieko kɛ sunsum nu abɔdeɛ mɔɔ lɛ tumi! (1 Kɔlentema 15:3-6) Gyisɛse a lumua nyianle anyunlunyia ewudwazo ɛhye a. (Dwɔn 3:13) Noko tɛ ye ɛdeɛ ne a li awieleɛ a.
23 Kɛmɔ ɛnee Gyisɛse ze kɛ ɔnrɛhyɛ na yeazia yeahɔ anwuma la ati, ɔhanle ɔhilele ye ɛdoavolɛma ne kɛ ‘ɔkɔ yeahɔziezie’ ɛleka yeamaa bɛ wɔ ɛkɛ. (Dwɔn 14:2) Gyisɛse hanle bɛdabɛ mɔɔ bɛbahɔ anwuma la anwo edwɛkɛ kɛ “mboane ekpunli ekyi.” (Luku 12:32) Ɛnee ekpunli ekyi ɛhye mɔɔ Keleseɛnema mɔɔ di nɔhalɛ la a wɔ nu la dodo bayɛ nyɛ? Ɛzoanvolɛ Dwɔn hanle ye wɔ Yekile 14:1 kɛ: “Akee mekado me nye la ɛnee Boaneralɛ ne [Gyisɛse Kelaese] gyi Boka Zayɔn azo; ɔ nee menli apenle ngoko ɛya ko, abulanla nee nna (144,000) mɔɔ bɛhɛlɛ ɔdaye ye duma yɛɛ Selɛ ne duma wɔ bɛ nwoma azo la a gyi ɛkɛ a.”
24 Bɛbadwazo Keleseɛnema 144,000 ɛhye mɔ mɔɔ Gyisɛse ɛzoanvolɛma mɔɔ lile nɔhalɛ la boka nwolɛ la bara ngoane nu wɔ anwuma. Mekɛ boni a bɛbadwazo bɛ a? Ɛzoanvolɛ Pɔɔlo hɛlɛle kɛ ɛhye bara wɔ Kelaese ɛralɛ ne anu. (1 Kɔlentema 15:23) Kɛmɔ yɛbanwu ye wɔ Tile 9 ne anu la, zɔhane mekɛ ne anu a yɛde la. Yemɔti saa menli 144,000 ne anu ekyi mɔɔ ɛha la bie wu a, bɛdwazo ye ndɛndɛ ne ala bɛmaa ɔkɔ anwuma. (1 Kɔlentema 15:51-55) Noko akee, alesama anu dɔɔnwo lɛ anyelazo kɛ kenlebie bɛbadwazo bɛ bɛara azɛlɛ ye azo Paladaese ne anu.
25 Ɛhɛe, amgba Gyihova bali yɛ kpɔvolɛ ewule azo konim, na ɔbavi ɛkɛ ne bɔkɔɔ! (Ayezaya 25:8) Noko akee, ɛbabiza kɛ, ‘Duzu a bɛdabɛ mɔɔ bɛbadwazo bɛ bɛahɔ anwuma la bayɛ ye wɔ ɛkɛ a?’ Bɛbaboka anwuma Belemgbunlililɛ mɔɔ bali tumi wɔ adenle nwanwane zo la anwo. Yɛbazukoa tumililɛ ɛhye anwo ninyɛne dɔɔnwo wɔ tile bieko mɔɔ doa zolɛ la anu.
[Ɔ bo ɛkɛ ne edwɛkɛ ne mɔ]
Ɛbanwu ewudwazo ne anwo edwɛkɛ mɔɔ ɛha la wɔ 1 Arelemgbunli 17:17-24; 2 Arelemgbunli 4:32-37; 13:20, 21; Mateyu 28:5-7; Luku 7:11-17; 8:40-56; Gyima ne 9:36-42; yɛɛ Gyima ne 20:7-12.
Ɛbanwu Ndɛnebualɛ Kenle ne nee deɛ mɔɔ bɛbagyinla zo bɛabua ndɛne ne la anwo edwɛkɛ dɔɔnwo wɔ Mokanwo ne mukelɛ 213-15 ne anu.
MƆƆ BAEBOLO NE KILEHILE LA
▪ Baebolo ne anu ewudwazo edwɛkɛ ne maa yɛnyia anyelazo kpalɛ.—Dwɔn 11:39-44.
▪ Gyihova lɛ ɛhulolɛ kɛ ɔbava mɔwuamra yeara ngoane nu bieko.—Dwobu 14:13-15.
▪ Bɛbadwazo alesama mɔɔ wɔ ɛbolɔ anzɛɛ ngakyelɛ nla nu la amuala.—Dwɔn 5:28, 29.
[Debiezukoalɛ kpuyia ne mɔ]
1-3. Kpɔvolɛ boni a doa yɛ a, na duzu ati a mɔɔ Baebolo ne kilehile mɔɔ yɛbazuzu nwolɛ la bamaa yɛ ahonle adɔ yɛ azule nu a?
4. (a) Duzu ati a Gyisɛse neazo ne kile yɛ kɛzi Gyihova te nganeɛ wɔ ewule nwo a? (b) Agɔnwolɛvalɛ titile boni a Gyisɛse nyianle a?
5, 6. (a) Duzu a Gyisɛse yɛle wɔ mekɛ mɔɔ ɔhɔdole Lazalɛse anwo amra nee ɔ gɔnwo mɔ mɔɔ ɛnee bɛlɛdi nyane la ɛ? (b) Duzu ati a alɔbɔlɛ mɔɔ hunle Gyisɛse la kyekye yɛ rɛle a?
7, 8. Duzu ati a ɛnee Lazalɛse edwɛkɛ ne le kɛ asɛɛ anyelazo biala ɛnle nuhua wɔ menli nye zo ɛ, noko duzu a Gyisɛse yɛle a?
9, 10. (a) Adenle boni azo a Gyisɛse luale hilele ɛleka mɔɔ tumi mɔɔ ɔvale ɔdwazole Lazalɛse la Vi la ɛ? (b) Saa yɛkenga ewudwazo nwo edwɛkɛ mɔɔ wɔ Baebolo ne anu la a, nvasoɛ mɔɔ yɛbanyia la bie a le boni?
11. Adenle boni azo a Lazalɛse ewudwazo edwɛkɛ ne foa nɔhalɛ edwɛkɛ mɔɔ wɔ Nolobɔvo ne 9:5 la azo a?
12. Duzu ati a yɛkola yɛsi ye pi kɛ amgba bɛdwazole Lazalɛse bɛvile ewule nu a?
13. Duzu a maa yɛkola yɛdie yɛdi kɛ Gyihova amgba bahola adwazo bɛdabɛ mɔɔ bɛwu la ɛ?
14, 15. Kɛmɔ edwɛkɛ ne mɔɔ Dwobu hanle la kile la, kɛzi Gyihova te nganeɛ wɔ mɔwuamra mɔɔ ɔfa bɛ yeara ngoane nu bieko la anwo ɛ?
16. Tɛnlabelɛ boni anu a bɛbadwazo mɔwuamra bɛamaa bɛara a?
17. Menli dodo nyɛ a bɛbadwazo bɛ a?
18. Nwane mɔ a boka “tenlenema” ne mɔɔ bɛbadwazo bɛ la anwo a, na kɛzi anyelazo ɛhye bahola aboa ɛdawɔ mumua ne ɛ?
19. Bɛdabɛ mɔɔ bɛle “ɛtanevolɛma” anzɛɛ bɛnle tenlene la a le nwane mɔ, na duzu a Gyihova bavi atiakunlukɛnlɛma nu amaa bɛayɛ a?
20. Gehenna kile duzu, na nwane mɔɔ a kɔ ɛkɛ a?
21, 22. (a) Ewudwazo boni bieko a wɔ ɛkɛ ne a? (b) Nwane a bɛlumua bɛdwazole ye kɛ sunsum nu abɔdeɛ a?
23, 24. Nwane mɔ a wɔ Gyisɛse “mboane ekpunli ekyi” ne anu a, na bɛ dodo bayɛ nyɛ?
25. Duzu a yɛbazukoa ye wɔ tile bieko mɔɔ doa zolɛ la anu a?
[Nvoninli wɔ mukelɛ 69]
Yilaegya dwazole kunlavolɛ raalɛ bie ara nrenya.—1 Arelemgbunli 17:17-24
[Nvoninli wɔ mukelɛ 69]
Lazalɛse ewudwazo ne vale anyelielɛ kpole rale.—Dwɔn 11:38-44
[Nvoninli wɔ mukelɛ 69]
Ɛzoanvolɛ Pita dwazole Keleseɛnenli raalɛ Dɔkase.—Gyima ne 9:36-42
[Nvoninli wɔ mukelɛ 75]
Bɛbadwazo mɔwuamra na bɛ nee bɛ alɔvolɛ abɔ nu adɛnla Paladaese
^ (2 Sam. 11:1-12:13) Nyenyensuo ne anu, ɛvolɛ ne anu mekɛ mɔɔ arelemgbunli ne mɔ fa ko bɛ konlo ne mɔ la, Devidi zoanle Dwowabe nee ye mgbanyima nee Yizilayɛ ɛlɔnema kɔsɔɔti manle bɛhɔbɔle Amɔnoma abo zo bɔkɔɔ na bɛvale suakpole Relaba. Devidi ɔdaye mumua ne yeangɔ bie, yemɔ ɔdɛnlanle Gyɛlusalɛm. 2 Kenle ko, mɔɔ sɛnzɛne ne tolole aze bie, na Devidi vi ye ewiazo nafelɛ nu dunwuele la, ɔvole suakunlu ɛkɛ ne sua ne ati zo ɔkpɔsɛkpɔsale zolɛ. Na ɔnwunle kɛ raalɛ bie ɛlɛbia. Raalɛ ne anwo yɛ fɛ bo zolɛ. 3 Devidi zoanle manle bɛhɔbizale raalɛ holɛ ko ne. Bɛzele ye kɛ, bɛfɛlɛ ye Batehyɛba; ɔ ze a le Yilam yɛɛ ɔ hu a le Hɛtenli Yulaya. 4 Devidi zoanle manle bɛhɔvɛlɛle ye. Ɔrale la ɔ nee ye lale. (Ɛnee bɔ zo mɔɔ yehɔ amozi yevi a.) Na raalɛ ne ziale hɔle sua nu. 5 Raalɛ ne mekɛ kpale nwolɛ, na ɔzoanle ɔmanle bɛhɔbɔle Devidi amaneɛ kɛ, “Meva ɛkolɛ.” 6 Devidi vale nrɛlaleɛ hɔmanle Dwowabe kɛ, “Maa Hɛtenli Yulaya ɛrɛla ɛranwu me.” Na Dwowabe manle Yulaya hɔle Devidi anwo lɔ. 7 Mɔɔ Yulaya hɔle la, Devidi bizale ye saa Dwowabe nee ɛlɔnema ne te kpɔkɛ a; eza ɔbizale ye kɛ konle ne ɛlɛsi ahɔ la. 8 Akee Devidi zele Yulaya kɛ, “Kɔ sua nu kɔnrinzi ɛ nwo na die wɔ ɛnwomenle.” Yulaya vile ɛkɛ ne hɔle, na belemgbunli manle bɛvale ahyɛlɛdeɛ bɛhɔmanle ye. 9 Noko Yulaya angɔ sua nu; ɔ nee belemgbunli sinzavolɛma ne lale belemgbunli suakunlu anlenkɛ kpole ne anloa. 10 Na bɛhanle bɛhilele Devidi kɛ Yulaya angɔ sua nu. Yemɔti ɔbizale ye kɛ, “Anzɛɛ ɛnvi adenle a wɔra a?” 11 Yulaya buale kɛ, “Nana, Yizilayɛma nee Dwudama wɔ konle nloa. Nyamenle Ngyekyeleɛ Ɛlɛka ne nee bɛ a wɔ lɔ a; me Safohyenle Kpanyinli Dwowabe nee ye boavolɛma la kpatawienyi nu. Duzu ati a ɔwɔ kɛ mame mekɔ sua nu, mekɔdi meno, na me nee me ye da ɛ? Meka ɛ ti metane wɔ kɛ menrɛyɛ nyɛleɛ mɔɔ le zɛhae la fee.” 12 Yemɔti Devidi zele Yulaya kɛ, “Da ɛke ɛnɛ, ɛhyema mebagua wɔ adenle.” Yemɔti Yulaya woale Gyɛlusalɛm kenle nwiɔ. 13 Devidi nee ye kpulale bɛ sa wɔ nɔsolɛ nu na bɛnlonle nza. Ɔmanle Yulaya bole kpole kpalɛ, noko eza yeangɔ sua nu. Ɔlale ye kundu ne azo wɔ suakunlu sinzavolɛma sua ne anu. 14 Aleɛ hyenle la, Devidi hɛlɛle kɛlata manle Yulaya vale hɔmanle Dwowabe. 15 Kɛlata ne anu, ɔzele Dwowabe kɛ, “Maa Yulaya ɛli ɛlɔne ne anyunlu kpalɛ kpalɛ, ɛleka mɔɔ konle ne anu yɛ se la, na twe ɛ nwo fi ɔ nwo amaa bɛabɔ ye bɛahu ye.” 16 Yemɔti mɔɔ Dwowabe ɛlɔnema ne ɛnee ɛbɔ ɛyia suakpole ne la, ɔmanle Yulaya hɔle ɛleka mɔɔ konle ne anu ɛyɛ ɛsesebɛ kpalɛ la. 17 Kpɔvolɛ ɛlɔnema ne vi suakpole ne azo vindele nee Dwowabe rahonle, na Devidi konle mgbanyima ne bie mɔ dɔle; Yulaya boka nwolɛ. 18 Dwowabe zoanle manle bɛvale kɛ konle ne ɛlɛsi ahɔ ye la anwo edwɛkɛ kɔsɔɔti bɛhɔbɔle Devidi amaneɛ. 19 Ɔzele soanvolɛma ne mɔ kɛ, “Saa bɛka bɛkile belemgbunli a 20 wɔannea a ɔbava ɛya yeabiza bɛ kɛ, ‘Duzu ati a bɛbikyele suakpole ne somaa kɛ bɛ nee bɛ kaho ɛ? Bɛnze kɛ bɛbawula ɛda bane ne mɔ anu bɛado ɔ? 21 Bɛngakye kɛ bɛzile bɛhunle Gediyɔn ara Abemɛlɛke la ɔ? Tibɛze yɛɛ raalɛzinli vuandinle ɛdibolɛ wɔ bane ne azo dole ɔ nwo zo hunle ye a. Duzu ati bɔbɔ yɛɛ akee bɛbikyele bane ne zɔhane a?’ Saa belemgbunli biza bɛ kpuyia ɛhye mɔ a bɛze ye kɛ, ‘Wɔ safohyenle Yulaya ɔdaye noko bɛhu ye.’ ” 22 Yemɔti soanvolɛ ne hɔhanle mɔɔ Dwowabe hanle hilele ye la amuala hilele Devidi. 23 Soanvolɛ ne hanle hilele Devidi kɛ, “Kpɔvolɛma ne mɔ asa homonle yɛ nwo zo na bɛratetale yɛ wɔ konle ɛleka ne, noko akee yɛvoanle bɛ toonwo yɛhɔdwule anlenkɛ kpole ne anloa. 24 Bɛtotole ɛda wɔ bane ne mɔ adokule ne mɔ anu, yemɔti belemgbunli konle mgbanyima ne bie mɔ ɛwu; yɛɛ wɔ sonvolɛ kpanyinli Yulaya ɔdaye noko yewu.” 25 Devidi zele soanvolɛ ne kɛ, “Kɔze Dwowabe kɛ ɔmmadi nyane, ɔluakɛ konle nu, kɛ ɔkɛyɛ biala la sonla kɛwu ala. Se ye kɛ ɔmia ɔ nwo kpalɛ na ɔva suakpole ne.” 26 Batehyɛba dele kɛ bɛhu ɔ hu la ɔzunle ye. 27 Bɛwiele ɛzɛne ne yɛ la, Devidi manle bɛhɔvale ye bɛrale ye suakunlu ɛkɛ ne manle ɔrayɛle ɔ ye na ɔ nee ye wole ralɛ nrenya. Na Ɛdɛnkɛma akunlu andwo nyɛleɛ ne anwo.
12 Ɛdɛnkɛma zoanle Neetan wɔ Devidi anwo ɛkɛ. Ɔhɔle la ɔzele ye kɛ, “Menli nwiɔ woale suakpole bie azo. Ko le sukoavolɛ yɛɛ ko ne noko le ehyianli. 2 Sukoavolɛ ne lɛ mboane nee nlankɛ dɔɔnwo. 3 Na ehyianli ne, debie mɔɔ ɔlɛ ye wɔ aleɛabo la a le boane ralɛ kokye mɔɔ ɔdɔle la. Ɔnleanle ye boɛ; awuke ne anu ngakula nee ye luoluale ɛkɛ ne toonwo ɔnyinle kɛnlɛma bie. Ehyianli ne anloa anu aleɛ bɔbɔ mɔɔ ɔwɔ kɛ ɔdi la, ɔvale ɔmanle boane ne. Ye kanrɛlɛ mɔɔ ɔdaye mumua ne ɔno nuhua la yɛɛ boane ne no nu a. Ɔyɛle boane ne kɛ ɔ ra raalɛ la, dahuu kɛ ɔde ɔ gyakɛ azo ala ɛne. 4 Kenle ko sukoavolɛ ne nyianle ɛyɛvolɛ. Kɛ ɔkɛva ɔdaye ye nlankɛ anzɛɛ mboane ne mɔ bie ɔkɛzo ye ɛyɛvolɛ la, kyɛkyɛ, nrenya ehyianli ne boane ɛdwoba ko ne yɛɛ ɔhyele ye ɔhunle ye ɔdonle ɔmanle ye ɛyɛvolɛ ne a.” 5 Mɔɔ Devidi dele edwɛkɛ ne la, ɔvale nrenya sukoavolɛ ne anwo ɛya kpole. Ɔzele Neetan kɛ, “Meka tease Ɛdɛnkɛma kɛ, sukoavolɛ ne mɔɔ bɔle ɛbɛla ɛhye la fɛta ewule. 6 Sumunli kenle ala mɔɔ sonla zɔhane ɛnze anwunvɔne la, ɔwɔ kɛ ɔsie ɔ bo zo fane nna.” 7 Neetan zele Devidi kɛ, “Sonla zɔhane, yemɔ a le ɛdawɔ. Na kɛ Ɛdɛnkɛma, Yizilayɛ Nyamenle ne se la ɛne: Menziele wɔ Yizilayɛ belemgbunli, menliele wɔ menvile Sɔɔlo asa anu; 8 menvale ye belemgbunlililɛ ne nee ye mraalɛ ne mɔ memanle wɔ; menziele wɔ Yizilayɛ nee Dwuda belemgbunli, na saa ɛhye mɔ le ekyi a, anrɛɛ memanle wɔ ye mɔnwo. 9 Duzu ati a wɔbulu Ɛdɛnkɛma edwɛkɛ ne azo na wɔyɛ ɛtane ɛhye ɛ? Wɔmaa bɛhu Yulaya wɔ konle nu. Wɔmaa Amɔnoma ɛhu ye na wɔva ɔ ye. 10 Kɛmɔ wɔkpo me na wɔva Yulaya aye ne la, dadeɛ nloa ewule ɛnrɛvi wɔ abusua ne anu ɛlɛ. 11 Ɛdɛnkɛma se, ‘Mebamaa wɔ abusua ne anu sonla adwazo ɛ nwo zo agyegye wɔ kpole kpalɛ, mebava wɔ mraalɛ ne mɔ meamaa ɛ gɔnwo nrenya, na ɔ nee bɛ bala ewia henlema. 12 Ɛyɛle wɔ ɛtane ɛdeɛ ne fealera nu, na mebamaa ɛhye azi ewiazo meamaa Yizilayɛma kɔsɔɔti anwu ye.’ ” 13 Devidi zele Neetan kɛ, “Meyɛ ɛtane metia Ɛdɛnkɛma.” Neetan zele Devidi kɛ, “Ɛdɛnkɛma ɛva wɔ ɛtane ɛhyɛ wɔ; ɛnrɛwu.
^ ***bh m. 164-173 Bikye Nyamenle wɔ Asɔneyɛlɛ Nu***
Tile 17
Bikye Nyamenle wɔ Asɔneyɛlɛ Nu
Duzu ati a ɔwɔ kɛ yɛsɛlɛ Nyamenle a?
Duzu a ɔwɔ kɛ yɛyɛ na Nyamenle adie yɛ asɔneyɛlɛ a?
Kɛzi Nyamenle bua yɛ asɔneyɛlɛ ɛ?
SAA yɛfa azɛlɛ ne yɛto aleɛabo kpole ne anwo a, azɛlɛ ne le ekyi bie. Nɔhalɛ nu, Gyihova “mɔɔ ɔbɔle anwuma nee aze” la bu maanle maanle ne kɛ nzule kpɔnwo ko mɔɔ vi bokiti nu ɛpe la. (Edwɛndolɛ 115:15; Ayezaya 40:15) Noko akee, Baebolo ne ka kɛ: “[Gyihova, NW] bikye bɛdabɛ mɔɔ bɛfɛlɛ ye la amuala, ɔbikye bɛdabɛ mɔɔ bɛfɛlɛ ye nɔhalɛ nu la. Ɔmaa bɛdabɛ mɔɔ bɛsulo ye la nyia mɔɔ bɛkpondɛ la, eza ɔte bɛ ɛzunlɛ na ɔdie bɛ.” (Edwɛndolɛ 145:18, 19) Suzu mɔɔ ɛhye kile la anwo nea! Ninyɛne muala Bɔvolɛ ne bikye yɛ na saa yɛfɛlɛ “ye nɔhalɛ nu” a ɔbadie yɛ. Nea adenle kɛnlɛma mɔɔ yɛlɛ yɛkɔ Nyamenle anyunlu wɔ asɔneyɛlɛ nu a!
2 Saa yɛkpondɛ kɛ Gyihova tie yɛ asɔneyɛlɛ a, ɔwɔ kɛ yɛsɛlɛ ye wɔ adenle mɔɔ ɔdie ɔto nu la azo. Na saa yɛnde mɔɔ Baebolo ne kilehile wɔ asɔneyɛlɛ nwo la abo a, duzu a yɛbayɛ a? Ɔhyia kɛ yɛte mɔɔ Ngɛlɛlera ne ka ye wɔ edwɛkɛ ɛhye anwo la abo ɔluakɛ asɔneyɛlɛ boa maa yɛbikye Gyihova kpalɛ.
DUZU ATI A ƆWƆ KƐ YƐSƐLƐ GYIHOVA A?
3 Debie ko mɔɔ anwo hyia mɔɔ ɔti yɛsɛlɛ Gyihova la a le kɛ ɔwula yɛ anwosesebɛ kɛ yɛyɛ zɔ. Ye Edwɛkɛ ne tu yɛ folɛ kɛ: “Bɛmmadwenle debie biala anwo. Wɔ debie biala anu bɛyɛ moyɛlɛ nzɛlɛlɛ na bɛva mɔɔ bɛhyia nwolɛ la bɛdo Nyamenle anyunlu. Na Nyamenle anzonudwolɛ ne mɔɔ bo sonla ndelebɛbo muala azo la bazie bɛ ahonle nee bɛ adwenle gyɛlɛɛnye wɔ Kelaese ati.” (Felepaema 4:6, 7) Ɔda ali kɛ ɛnrɛhulo kɛ ɛkɛkpo ngyehyɛlɛ ɛhye mɔɔ aleɛabo amuala Tumivolɛ Kpole ne ɛyɛ ɛmaa yɛ la!
4 Debie bieko mɔɔ ɔti ɔwɔ kɛ yɛyɛ asɔne la a le kɛ Gyihova mɔɔ yɛsɛlɛ ye dahuu la le adenle mɔɔ yɛdua zo yɛmaa abusuabɔlɛ mɔɔ yɛ nee ye lɛ la anu mia a. Tɛ mekɛ mɔɔ agɔnwolɛ mgbalɛ hyia debie la angomekye a bɛdi adwelie a. Emomu, agɔnwolɛ mgbalɛ dwenle bɛ nwo, na bɛ agɔnwolɛvalɛ ne anu mia kpalɛ wɔ mekɛ mɔɔ bɛda bɛ nzuzulɛ, bɛ ngyianlɛ, yɛɛ bɛ nganeɛdelɛ ali la. Kɛ abusuabɔlɛ mɔɔ yɛ nee Gyihova Nyamenle lɛ la noko de la ɛne. Ɔlua buluku ɛhye azo, wɔzukoa ninyɛne dɔɔnwo mɔɔ Baebolo ne kilehile fane Gyihova, ye subane nee ye atiakunlukpɔkɛ ne mɔ anwo la. Wɔranwu ye kɛ ɔwɔ ɛkɛ ne amgba. Asɔneyɛlɛ maa ɛnyia adenle ɛda wɔ nzuzulɛ nee kɛzi ɛte nganeɛ la ali ɛkile wɔ anwuma Selɛ ne. Mekɛ mɔɔ ɛlɛyɛ ɛhye la, ɛbabikye Gyihova.—Gyemise 4:8.
DUZU NINYƐNE A ƆWƆ KƐ YƐDWU NWO A?
5 Asoo Gyihova tie asɔneyɛlɛ kɔsɔɔti? Suzu mɔɔ ɔhanle ɔhilele Yizilayɛma mɔɔ dele atua wɔ ngapezonli Ayezaya mekɛ zo la anwo nea: “Bɛyɛ nzɛlɛlɛ dɔɔnwo kɛyɛ nyɛ bɔbɔ a, menrɛdie. Bɛ sa anwo le mogya ngome.” (Ayezaya 1:15) Ɛhye ati nyɛleɛ bie bahola amaa Nyamenle akpo kɛ ɔkɛdie yɛ asɔneyɛlɛ. Amaa Nyamenle adie yɛ asɔneyɛlɛ la ɔwɔ kɛ yɛdwu ninyɛne bie mɔɔ ɔkulo kɛ yɛyɛ la anwo.
6 Debie ko mɔɔ anwo hyia kpalɛ la a le kɛ yɛbanyia diedi. (Maake 11:24) Ɛzoanvolɛ Pɔɔlo hɛlɛle kɛ: “Ɔyɛ se kɛ awie mɔɔ ɛnlɛ diedi la kɛhola kɛzɔ Nyamenle anye. Ɔluakɛ ɔwɔ kɛ awie mɔɔ ba Nyamenle ɛkɛ ne la die di kɛ Nyamenle wɔ ɛkɛ na ɔyila bɛdabɛ mɔɔ bɛkpondɛ ɔ bo zo la.” (Hibuluma 11:6) Dɔɔnwo boka diedi kpalɛ mɔɔ yɛnyia ye la anwo tɛla kɛ yɛkɛnwu kɛ Nyamenle wɔ ɛkɛ na ɔtie yɛ yɛɛ ɔbua yɛ asɔneyɛlɛ ala. Yɛdua yɛ nyɛleɛ zo a yɛkile kɛ yɛlɛ diedi a. Ɔwɔ kɛ yɛdua ɛbɛla mɔɔ yɛbɔ ye dahuu la azo yɛmaa ɔda ali wienyi kɛ yɛlɛ diedi.—Gyemise 2:26.
7 Eza Gyihova anye la kɛ bɛdabɛ mɔɔ bɛba ɔ nyunlu wɔ asɔneyɛlɛ nu la bɛlɛ bɛ nwo aze na bɛka bɛ ahonle nu edwɛkɛ. Asoo ɔnle kɛ yɛbɛlɛ yɛ nwo aze wɔ mekɛ mɔɔ yɛlɛtendɛ yɛahile Gyihova la ɔ? Saa menli nyia adenle kɛ bɛ nee belemgbunli anzɛɛ maanle kpanyinli bie tendɛ a, bɛta bɛfa ɛbulɛ a bɛyɛ a na bɛkile kɛ bɛdie bɛto nu kɛ tumivolɛ ne lɛ gyinlabelɛ kpole. Fane nyɛ a ɔnle kɛ yɛfa ɛbulɛ yɛkɔ Gyihova anyunlu a! (Edwɛndolɛ 138:6) Nɔhalɛ nu, yemɔ a ɔle ‘Tumivolɛ Bedevinli Nyamenle’ ne a? (Mɔlebɛbo 17:1) Saa yɛlɛsɛlɛ Nyamenle a ɔwɔ kɛ adenle mɔɔ yɛdua zo yɛkɔ ɔ nyunlu la kile kɛ yɛfa bɛ nwo aze ɛbɛlɛlɛ yɛdie yɛto nu kɛ ɔkɔ anwuma ɔtɛla yɛ. Mɛlɛbɛnwoaze zɛhae bamaa yɛava nɔhalɛlilɛ yɛaha yɛ ahonle nu edwɛkɛ na yɛahoati asɔneyɛlɛ mɔɔ bɛti edwɛkɛ ko ne ala anu bɛka ye dɔɔnwo la. Gyisɛse hanle kɛ: “Bɛyɛ nzɛlɛlɛ a bɛmmaka edwɛkɛ ko ne ala bɛti nuhua dɔɔnwo.”—Mateyu 6:7, 8, NW.
8 Debie bieko mɔɔ ɔhyia amaa Nyamenle adie yɛ la a le kɛ ɔwɔ kɛ yɛyɛ mɔɔ nee yɛ asɔneyɛlɛ ne le ko la. Gyihova kulo kɛ yɛbɔ mɔdenle kpalɛ yɛdi yɛ asɔneyɛlɛ ne anwo gyima. Kɛ neazo la, saa yɛsɛlɛ kɛ, “Maa yɛ ɛnɛ dahuu aleɛ” a, ɔwɔ kɛ yɛbɔ mɔdenle yɛyɛ gyima biala mɔɔ yɛ sa kɛha ye la kpalɛ. (Mateyu 6:11; 2 Tɛsalonaekama 3:10) Saa yɛyɛ yɛ sinlidɔlɛ bie anwo nzɛlɛlɛ a, ɔwɔ kɛ yɛkoati gyinlabelɛ nee debie biala mɔɔ bahola ava yɛ ahɔ sɔnea nu la. (Kɔlɔsaema 3:5) Wɔ ninyɛne titile mɔɔ Nyamenle kulo kɛ yɛyɛ la anzi, ɔwɔ kɛ yɛnyia asɔneyɛlɛ nwo kpuyia bie mɔ anwo mualɛ.
ASƆNEYƐLƐ NWO KPUYIA BIE MƆ ANWO MUALƐ
9 Nwane a ɔwɔ kɛ yɛ asɔneyɛlɛ dwu ye ɛkɛ a? Gyisɛse hilehilele ye ɛdoavolɛma ne kɛ bɛmaa bɛ asɔneyɛlɛ ɛdwu “yɛ Ze mɔɔ wɔ anwuma” la ɛkɛ. (Mateyu 6:9) Ɛhye ati, ɔwɔ kɛ Gyihova Nyamenle ala a yɛ asɔneyɛlɛ dwu ye ɛkɛ a. Noko akee, Gyihova kulo kɛ yɛdie ɔ Ra Gyisɛse Kelaese, mɔɔ ɔwole ye kokye la yɛto nu. Kɛmɔ yɛzukoale ye wɔ Tile 5 ne la, bɛzoanle Gyisɛse bɛrale azɛlɛ ye azo kɛ ɛkpɔnedeɛ bɛvale ye bɛliele yɛ bɛvile ɛtane nee ewule nu. (Dwɔn 3:16; Wulomuma 5:12) Yemɔ a bɛkpa ye kɛ Ɛsɔfo Kpanyinli nee Ndɛnebuavolɛ a. (Dwɔn 5:22; Hibuluma 6:20) Ɛhye ati, Ngɛlɛlera ne ka kile yɛ kɛ yɛva yɛ asɔneyɛlɛ yɛlua Gyisɛse anwo zo. Ɔdaye mumua ne ɔhanle kɛ: “Mame a mele adenle ne, nɔhalɛ ne, nee ngoane ne a; awie biala ɛnrɛhola Selɛ ne ɛkɛ ne kɔ kyesɛ ɔdua me nwo zo.” (Dwɔn 14:6) Amaa Gyihova adie yɛ asɔneyɛlɛ la, ɔwɔ kɛ yɛdua ɔ Ra ne anwo zo yɛmaa yɛ asɔneyɛlɛ dwu ye ɛkɛ.
10 Asoo ɔwɔ kɛ yɛgyinla gyinlabelɛ titile bie wɔ mekɛ mɔɔ yɛlɛyɛ asɔne la? Kyɛkyɛ. Gyihova ɛnga kɛ ɔwɔ kɛ yɛmaa yɛ sa nee yɛ sonlabaka ne gyinla gyinlabelɛ kpɔtee bie. Baebolo ne kilehile kɛ yɛkola yɛyɛ asɔne wɔ gyinlabelɛ biala anu. Gyinlabelɛ ɛhye mɔ bie a le kɛ yɛkɛdɛnla aze, yɛkɛzi yɛ ti aze, yɛkɛhoto anzɛɛ yɛkɛgyinla. (1 Edwɛkɛsisilɛ 17:16; Nihɛmaya 8:6; Daneɛle 6:10; Maake 11:25) Mɔɔ nwolɛ hyia kpole la a le ahonle kpalɛ mɔɔ yɛbanyia la, na tɛ gyinlabelɛ bie mɔɔ awie mɔ banwu ye la ɔ. Nɔhalɛ nu, wɔ yɛ alehyenlɛ biala gyimayɛlɛ nu anzɛɛ mekɛ mɔɔ yɛkɛyia esiane bie la, yɛbahola yɛayɛ asɔne mɔɔ yɛmbuke yɛ nloa, wɔ ɛleka biala mɔɔ yɛwɔ la. Gyihova tie asɔneyɛlɛ zɛhae mɔ ɔnvane nwo kɛ bie a menli mɔɔ wɔ yɛ nwo ɛkɛ ne la ɛnde la.—Nihɛmaya 2:1-6.
11 Duzu ninyɛne a yɛbahola yɛayɛ nwolɛ asɔne a? Baebolo ne kilehile nuhua kɛ: “Yɛdua ye [Gyihova] ɛhulolɛ zo yɛbiza ye debie biala a ɔtie yɛ.” (1 Dwɔn 5:14) Ɛhye ati, yɛbahola yɛabiza Nyamenle debie biala mɔɔ nee ye ɛhulolɛdeɛ yia la. Asoo ɔle ye ɛhulolɛdeɛ kɛ yɛkɛyɛ ninyɛne mɔɔ gyegye yɛ la anwo asɔne ɔ? Ɛhɛe! Gyihova mɔɔ yɛsɛlɛ ye wɔ asɔneyɛlɛ nu la le kɛ agɔnwolɛ kpalɛ mɔɔ yɛ nee ye ɛlɛdi adwelie la. Yɛbahola yɛaha yɛ ‘ngyianlɛ kɔsɔɔti yɛahile’ Nyamenle. (Edwɛndolɛ 62:8) Ɔle kpalɛ kɛ yɛbazɛlɛ yɛabiza ye sunsum nwuanzanwuanza ne, ɔluakɛ ɔbaboa yɛ yeamaa yɛayɛ mɔɔ le kpalɛ la. (Luku 11:13) Eza yɛbahola yɛazɛlɛ ye ɛkɛ ne adehilelɛ nee anwosesebɛ amaa yɛahola yɛazi kpɔkɛ kpalɛ na yɛagyinla ngyegyelɛ nloa. (Gyemise 1:5) Saa yɛyɛ ɛtane a, ɔwɔ kɛ yɛdua Kelaese afɔlebɔlɛ ne azo yɛsɛlɛ ɛtane fakyɛ. (Ɛfɛsɛsema 1:3, 7) Tɛ ninyɛne mɔɔ gyegye yɛ la angome a ɔwɔ kɛ yɛyɛ nwolɛ asɔne a. Ɔwɔ kɛ yɛyɛ asɔne yɛmaa menli gyɛne noko—yɛ mbusua nee yɛ gɔnwo mɔ azonvolɛ.—Gyima ne 12:5; Kɔlɔsaema 4:12.
12 Ɔwɔ kɛ ninyɛne mɔɔ fane Gyihova Nyamenle anwo la a dumua wɔ yɛ asɔneyɛlɛ nu a. Nɔhalɛ nu yɛlɛ debie mɔɔ ɔwɔ kɛ yɛdua zo yɛfi ahonle nu yɛye ye ayɛlɛ na yɛda ye ase wɔ ye kpalɛyɛlɛ kɔsɔɔti anwo a. (1 Edwɛkɛsisilɛ 29:10-13) Wɔ Gyisɛse neazo asɔneyɛlɛ ne mɔɔ wɔ Mateyu 6:9-13 ne anu, ɔhilele yɛ kɛ yɛzɛlɛ kɛ Nyamenle duma nwo ɛde anzɛɛ bɛyɛ ye nwuanzanwuanza. Ɔhanle ɔdoale zo kɛ Nyamenle Belemgbunlililɛ ne ɛrɛla na bɛyɛ ye ɛhulolɛdeɛ wɔ azɛlɛ ye azo kɛmɔ bɛyɛ ye wɔ anwuma lɔ la. Gyisɛse hanle Gyihova anwo edwɛkɛ ɛhye mɔɔ anwo hyia la wiele kolaa na yeahwe adwenle yeahɔ ninyɛne mɔɔ hyia sonla la azo. Saa yɛdayɛ noko yɛfa Nyamenle yɛdumua wɔ yɛ asɔneyɛlɛ nu a, yɛmaa ɔda ali kɛ tɛ yɛ boɛyɛlɛ ngome ala a yɛdwenle nwo a.
13 Kɛ ɔwɔ kɛ yɛ asɔneyɛlɛ tendenle yɛ ɛ? Baebolo ne ɛngile kɛzi ɔwɔ kɛ bɛ ti anwo anzɛɛ bagua nu asɔneyɛlɛ tendenle yɛ la. Ɔbahola yeayɛ asɔne sikalɛ mɔɔ bɛyɛ na bɛali aleɛ anzɛɛ bɛ ti anwo asɔne tendenle mɔɔ bɛyɛ bɛka bɛ ngyianlɛ kɔsɔɔti bɛkile Gyihova la. (1 Samoɛle 1:12, 15) Noko akee, Gyisɛse dendɛle tiale menli mɔɔ bu bɛ nwo tenlene mɔɔ ɛnee yɛ asɔne ndendenle amaa menli anwu bɛ la. (Luku 20:46, 47) Asɔneyɛlɛ zɛhae mɔ ɛnzɔ Gyihova anye. Mɔɔ hyia la a le kɛ yɛbavi yɛ ahonle nu yɛayɛ asɔne. Ɛhye ati, asɔneyɛlɛ mɔɔ Nyamenle die to nu la tendenle bagyinla mɔɔ hyia yɛ nee gyinlabelɛ mɔɔ yɛwɔ nu la azo.
14 Fane nyɛ a ɔwɔ kɛ yɛyɛ asɔne a? Baebolo ne tu yɛ folɛ kɛ yɛyɛ “nzɛlɛlɛ dahuu.” (Wulomuma 12:12; 1 Tɛsalonaekama 5:17) Nɔhalɛ nu, edwɛkɛ ɛhye ɛngile kɛ ɔwɔ kɛ yɛsɛlɛ Gyihova mekɛ ko biala wɔ alehyenlɛ ne anu. Emomu, Baebolo ne wula yɛ anwosesebɛ kɛ yɛyɛ asɔne dahuu na yɛhɔ zo yɛla Gyihova ase wɔ kpalɛ mɔɔ ɔyɛ ɔmaa yɛ, na yɛkpondɛ adehilelɛ, arɛlekyekyelɛ, nee anwosesebɛ yɛvi ye ɛkɛ. Asoo ɔnle arɛlekyekyelɛ kɛ yɛbanwu ye kɛ Gyihova ɛngile mekɛ tendenle anzɛɛ fane dodo mɔɔ ɔwɔ kɛ yɛ nee ye tendɛ wɔ asɔneyɛlɛ nu la? Saa yɛ nye die adenle mɔɔ yɛlɛ yɛyɛ asɔne la anwo amgba a, yɛbakpondɛ adenle dɔɔnwo yɛalua zo yɛamaa yɛ asɔneyɛlɛ adwu yɛ anwuma Selɛ ne ɛkɛ.
15 Saa yɛyɛ asɔne yɛwie a duzu ati a ɔwɔ kɛ yɛka “Amen” a? Edwɛkɛ kpɔkɛ “amen” kile “ɔyɛ zɔ” anzɛɛ “ɔyɛ ɛkɛ.” Neazo mɔɔ wɔ Ngɛlɛlera ne anu la kile kɛ ɔle kpalɛ kɛ saa yɛyɛ yɛ ti anwo anzɛɛ bagua nu asɔne yɛwie a yɛkɛha “Amen.” (1 Edwɛkɛsisilɛ 16:36; Edwɛndolɛ 41:13) Yɛka “Amen” wɔ mekɛ mɔɔ yɛyɛ yɛ ti anwo asɔne yɛwie la a, ɔfoa zolɛ kɛ yɛ nzɛlɛlɛ ne vi yɛ ahonle nu. Awie yɛ bagua nu asɔne wie na yɛka “Amen”—yɛbuke yɛ nloa anzɛɛ yɛambuke a—ɔkile kɛ yɛdie edwɛkɛ ne mɔɔ ɔhanle la yɛto nu.—1 Kɔlentema 14:16.
KƐZI NYAMENLE BUA YƐ ASƆNEYƐLƐ LA
16 Asoo Gyihova bua yɛ asɔneyɛlɛ? Ɛhɛe, ɔbua! Yɛlɛ mɔɔ yɛgyinla zo yɛnyia anwodozo kɛ ‘nzɛlɛlɛ Tievolɛ’ ne babua asɔneyɛlɛ mɔɔ alesama mgbe mgbe fi bɛ ahonle nu yɛ la. (Edwɛndolɛ 65:2) Gyihova bahola alua ndenle ngakyile zo abua yɛ asɔneyɛlɛ.
17 Gyihova fa ye anwumabɔvolɛ ne mɔ nee ye azonvolɛ mɔɔ wɔ azɛlɛ ye azo la di gyima bua asɔneyɛlɛ. (Hibuluma 1:13, 14) Yɛlɛ neazo dɔɔnwo mɔɔ kile kɛ menli bie mɔ mɔɔ yɛle asɔne kɛ Nyamenle ɛboa bɛ ɛmaa bɛde Baebolo ne abo la yiale Gyihova azonvolɛ mɔɔ boale bɛ a. Neazo ɛhye mɔ di daselɛ kɛ anwumabɔvolɛma a li Belemgbunlililɛ edwɛkɛhanlɛ gyima ne anyunlu a. (Yekile 14:6) Saa yɛyɛ asɔne wɔ mekɛ mɔɔ yɛhyia moalɛ la a, Gyihova bahola alua Keleseɛnenli bie anwo azo aboa yɛ.—Mrɛlɛbulɛ 12:25; Gyemise 2:16.
18 Gyihova Nyamenle eza dua ye sunsum nwuanzanwuanza ne nee ye Edwɛkɛ, Baebolo ne azo bua ye azonvolɛ asɔneyɛlɛ. Ɔbahola yeabua yɛ asɔneyɛlɛ ɔlua ye sunsum nwuanzanwuanza ne mɔɔ ɔbalua zo yeamaa yɛ adehilelɛ nee anwosesebɛ amaa yɛagyinla yɛ ngyegyelɛ nloa la azo. (2 Kɔlentema 4:7) Mekɛ dɔɔnwo ne ala Gyihova dua adehilelɛ mɔɔ yɛnyia yɛfi Baebolo ne anu mɔɔ boa yɛ maa yɛsi kpɔkɛ mɔɔ nrɛlɛbɛ wɔ nu la azo bua yɛ asɔneyɛlɛ. Saa yɛlɛyɛ yɛ ti anwo Baebolo ɛzukoalɛ anzɛɛ yɛlɛkenga Keleseɛnema mbuluku mɔɔ le kɛ ɛhye la a, yɛbahola yɛanyia Ngɛlɛlera nu edwɛkɛ mɔɔ baboa yɛ la. Edwɛkɛ mɔɔ bɛka ye wɔ Kelseseɛnema ayia bo anzɛɛ mɔɔ asafo nu kpanyinli bie mɔɔ ɔdwenle yɛ nwo baha la bahola ahwe yɛ adwenle ahɔ Ngɛlɛlera nu edwɛkɛ bie mɔɔ ɔwɔ kɛ yɛsuzu nwolɛ la azo.—Galeehyeama 6:1.
19 Saa Gyihova ɛtɛbuale yɛ asɔneyɛlɛ a, ɔngile kɛ ɔngola ɔmbua asɔneyɛlɛ. Emomu, ɔwɔ kɛ yɛkakye kɛ Gyihova bua asɔneyɛlɛ maa ɔ nee ye ɛhulolɛdeɛ nee ye mekɛ yia. Ɔze yɛ ngyianlɛ nee kɛzi bɛdi nwolɛ gyima la kpalɛ ɔtɛla yɛ. Mekɛ dɔɔnwo ne ala Gyihova maa yɛ adenle maa ‘yɛkɔ zo yɛbiza, yɛkpondɛ, na yɛbɔ nu.’ (Luku 11:5-10) Mɔdenle zɛhae mɔɔ yɛbabɔ la maa Nyamenle nwu ye kɛ yɛ ɛhulolɛ ne anu yɛ se na yɛlɛ nɔhalɛ diedi. Bieko, Gyihova bahola abua yɛ asɔneyɛlɛ wɔ adenle mɔɔ bie a yɛnnwu ye la azo. Kɛ neazo la, bie a ɔnrɛye ngyegyelɛ bie ɔnrɛvi ɛkɛ, noko ɔbabua yɛ asɔneyɛlɛ ne ɔlua anwosesebɛ mɔɔ ɔbamaa yɛanyia yɛangyinla ɔ nloa la azo.—Felepaema 4:13.
20 Nea kɛzi yɛ nye die kɛ aleɛabo kpole ɛhye Bɔvolɛ ne bikye menli mɔɔ fɛlɛ ye nɔhalɛ nu wɔ asɔneyɛlɛ nu la kɔsɔɔti a! (Edwɛndolɛ 145:18) Bɛmaa yɛva adenle kpole ɛhye mɔɔ yɛlɛ yɛkɔ ɔ nyunlu wɔ asɔneyɛlɛ nu la yɛli gyima kpalɛ. Saa yɛyɛ zɔ a, yɛbanyia anyelazo mɔɔ yɛ anyelielɛ kɛ yɛbabikye Gyihova, nzɛlɛlɛ Tievolɛ ne kpalɛ.
MƆƆ BAEBOLO NE KILEHILE LA
▪ Yɛsɛlɛ Gyihova dahuu a ɔboa ɔmaa yɛbikye ye kpalɛ.—Gyemise 4:8.
▪ Amaa Nyamenle adie yɛ asɔneyɛlɛ la, ɔwɔ kɛ yɛfa diedi, mɛlɛbɛnwoaze, nee nɔhalilɛ yɛsɛlɛ ye.—Maake 11:24.
▪ Gyihova angomekye a ɔwɔ kɛ yɛdua ɔ Ra ne anwo zo yɛmaa yɛ asɔneyɛlɛ dwu ye ɛkɛ a.—Mateyu 6:9; Dwɔn 14:6.
▪ Gyihova, ‘nzɛlɛlɛ Tievolɛ’ ne dua ye anwumabɔvolɛma, ye azɛlɛ ye azo azonvolɛ, ye sunsum nwuanzanwuanza ne, yɛɛ ye Edwɛkɛ ne azo bua yɛ asɔneyɛlɛ.—Edwɛndolɛ 65:2.
[Debiezukoalɛ kpuyia ne mɔ]
1, 2. Duzu ati a ɔwɔ kɛ yɛbu asɔneyɛlɛ kɛ ɔle adenle kɛnlɛma mɔɔ yɛnyia ɛ, na duzu ati a ɔhyia kɛ yɛnwu mɔɔ Baebolo ne kilehile wɔ nwolɛ a?
3. Debie ko mɔɔ anwo hyia mɔɔ ɔti ɔwɔ kɛ yɛsɛlɛ Gyihova la a le boni?
4. Kɛzi Gyihova mɔɔ yɛsɛlɛ ye dahuu la maa abusuabɔlɛ mɔɔ yɛ nee ye lɛ la anu mia ɛ?
5. Duzu a kile kɛ Gyihova ɛndie asɔneyɛlɛ kɔsɔɔti a?
6. Duzu titile a ɔwɔ kɛ yɛnyia na Nyamenle adie yɛ asɔneyɛlɛ a, na kɛ ɔkɛyɛ na yɛanyia ye ɛ?
7. (a) Duzu ati a ɔwɔ kɛ yɛfa ɛbulɛ yɛ nee Gyihova tendɛ wɔ asɔneyɛlɛ nu a? (b) Kɛ ɔkɛyɛ na yɛahile kɛ yɛbɛlɛ yɛ nwo aze yɛɛ yɛka yɛ ahonle nu edwɛkɛ wɔ mekɛ mɔɔ yɛlɛsɛlɛ Nyamenle la ɛ?
8. Duzu a ɔwɔ kɛ yɛyɛ wɔ mɔɔ yɛsɛlɛ la anwo a?
9. Nwane a ɔwɔ kɛ yɛ asɔneyɛlɛ dwu ye ɛkɛ a, na ɔwɔ kɛ ɔdua nwane anwo zo?
10. Duzu ati a yɛlɛyɛ asɔne a ɔngyia kɛ yɛgyinla gyinlabelɛ kpɔtee bie ɛ?
11. Ninyɛne mɔɔ gyegye yɛ la boni mɔ a yɛbahola yɛayɛ nwolɛ asɔne a?
12. Kɛzi yɛbahola yɛava yɛ anwuma Selɛ ne anwo ninyɛne yɛalumua wɔ yɛ asɔneyɛlɛ nu ɛ?
13. Duzu a Ngɛlɛlera ne maa yɛnwu ye wɔ asɔneyɛlɛ mɔɔ Nyamenle die to nu la tendenle nwo a?
14. Saa Baebolo ne tu yɛ folɛ kɛ yɛyɛ “nzɛlɛlɛ dahuu” a duzu a ɔkile a, na kɛzi ɛhye le arɛlekyekyelɛ ɛ?
15. Saa yɛyɛ yɛ ti anwo anzɛɛ bagua nu asɔneyɛlɛ yɛwie a duzu ati a ɔwɔ kɛ yɛka “Amen” a?
16. Anwodozo boni a yɛlɛ ye wɔ asɔneyɛlɛ nwo a?
17. Duzu ati a yɛkola yɛka kɛ Nyamenle dua ye anwumabɔvolɛma nee ye azonvolɛ mɔɔ wɔ azɛlɛ ye azo la anwo zo bua yɛ asɔneyɛlɛ ɛ?
18. Kɛzi Gyihova dua ye sunsum nwuanzanwuanza ne nee ye Edwɛkɛ ne azo bua ye azonvolɛ asɔneyɛlɛ ɛ?
19. Saa ɔdwu mekɛ ne bie na ɔyɛ kɛ asɛɛ bɛambua yɛ asɔneyɛlɛ a duzu a ɔwɔ kɛ yɛkakye a?
20. Duzu ati a ɔwɔ kɛ yɛfa adenle kpole mɔɔ yɛlɛ yɛyɛ nzɛlɛlɛ la yɛdi gyima kpalɛ a?
[Nvoninli ne mɔ wɔ mukelɛ 165]
‘Anwuma ne aze Bɔvolɛ ne’ kulo kɛ ɔkɛdie yɛ asɔneyɛlɛ
[Nvoninli ne mɔ wɔ mukelɛ 171]
Bɛbadie wɔ asɔneyɛlɛ wɔ mekɛ biala anu
[Nvoninli wɔ mukelɛ 172, 173]
Gyihova bahola alua Keleseɛnli bie anwo zo abua yɛ asɔneyɛlɛ

robotstxt: allowed

filter: keep


c: text/html

text:
Edwɛkɛ 46: Gyɛleko Bane Ne
DUZU a ɛlɛmaa Gyɛleko bane ne ade agua a? Ɔle kɛ asɛɛ bɛdo bɔmbo kpole bie bɛzi nu. Noko zɔhane mekɛ ne ɛnee bɔmbo ɛnle ɛkɛ ne; ɛnee bɛnlɛ etu bɔbɔ. Gyihova nwanwane gyima bieko ɛne! Maa yɛzukoa kɛzi ɔzile la anwo edwɛkɛ.
Tie mɔɔ Gyihova hanle hilele Dwɔhyua la: ‘Ɛ nee wɔ ɛlɔnema ne mɔ ɛdia kilikili ɛbɔ suakpole ne anwo mgbɔlɛka. Bɛbɔ nwolɛ mgbɔlɛka kenle nsia, kenle ko biala ko. Bɛzoa ngyekyeleɛ ɛlɛka ne bɛboka bɛ nwo. Ɔwɔ kɛ ɛsɔfo nsuu di bɛ nyunlu na bɛbɔ bɛ aweɛne ne mɔ.
‘Kenle ne mɔɔ tɔ zolɛ nsuu la, ɔwɔ kɛ bɛtia kilikili bɛbɔ suakpole ne anwo mgbɔlɛka fane nsuu. Akee bɛbɔ bɛ aweɛne ne mɔ tendenle ko na awie biala ɛdea nu kpole kpalɛ. Na bane ne bade agua aze gɔɔ!’
Dwɔhyua nee ye ɛlɔnema ne yɛle kɛmɔ Gyihova zele bɛ la. Mekɛ mɔɔ bɛlɛtia kilikili la, ɛnee bɛyɛ ngongoonwu. Awie biala amkpo ɛdahonlɛ. Mɔɔ ɛte ala a le aweɛne ne nee bɛ gyakɛ abo kilikili ne. Ɔbayɛ kɛ ɛnee ɛzulolɛ ɛha Nyamenle menli ne agbɔvolɛ ne mɔ mɔɔ wɔ Gyɛleko la. Ɛnwu nyɛma kɔkɔlɛ ne mɔɔ ɔhenda nvɛzɛlɛ ne anu la? Nwane nvɛzɛlɛ ɔ? Ɛhɛe, Releehabe ɛyɛ mɔɔ busiama nwiɔ ne hanle hilele ye kɛ ɔyɛ la. Ɔ nee ye abusua ne amuala wɔ sua ne anu bɛlɛnea mɔɔ ɛlɛkɔ zo la.
Awieleɛ kolaa ne, kenle nsuu ne azo, mekɛ mɔɔ bɛdia kilikili bɛbɔ suakpole ne anwo mgbɔlɛka fane nsuu bɛwie la, bɛwule aweɛne ne anu, ɛlɔnema ne deanle nuhua, na bane ne dele guale aze. Akee Dwɔhyua zele kɛ: ‘Bɛzɛkye suakpole ne na bɛhu awie biala mɔɔ wɔ zo la. Bɛyela debie biala. Dwɛtɛ fufule, ezukoa nvutuke, kɔbele, nee bulalɛ ala a bɛgyakyi a, na bɛva bɛhɔgua Gyihova gya ne anu wɔ ɛdanlɛ sua ne anu.’
Dwɔhyua zele busiama nwiɔ ne kɛ: ‘Bɛhɔ Releehabe sua nu, bɛhɔva ye nee ye mbusua ne bɛvinde.’ Bɛliele Releehabe nee ye abusua ne ngoane, kɛmɔ busiama ne bɔle ye ɛwɔkɛ la.
Dwɔhyua 6:1-25.
Kpuyia
- Duzu a Gyihova hanle hilele ɛlɔnema ne nee ɛsɔfo ne mɔ kɛ bɛyɛ ye kenle nsia a?
- Duzu a ɛnee ɔwɔ kɛ menli ne yɛ ye wɔ kenle nsuu ne azo a?
- Kɛmɔ ɛnwu ye wɔ nvoninli ne anu la, duzu a ɛlɛyɛ Gyɛleko bane ne a?
- Duzu ati a nyɛma kɔkɔlɛ ne henda nvɛzɛlɛ ne anu a?
- Duzu a Dwɔhyua hanle hilele ɛlɔnema ne kɛ bɛyɛ menli ne nee suakpole ne ɛ, na dwɛtɛ fufule, ezukoa nvutuke, kɔbele nee bulalɛ ne mɔ noko ɛ?
- Duzu a bɛhanle bɛhilele busiama nwiɔ ne kɛ bɛyɛ a?
Kpuyia bieko
- Kenga Dwɔhyua 6:1-25.
Adenle boni azo a Yizilayɛma ɛdialɛ mɔɔ bɛdiale bɛbɔle Gyɛleko anwo mgbɔlɛka kenle nsuu ne azo la nee edwɛkpahanlɛ gyima ne mɔɔ Gyihova Alasevolɛ yɛ ye wɔ awieleɛ mekɛ ye anu la le ko ɛ? (Dwɔ. 6:15, 16; Aye. 60:22; Mat. 24:14; 1 Kɔl. 9:16)
Kɛzi ngapezo edwɛkɛ ne mɔɔ bɛhɛlɛ ye wɔ Dwɔhyua 6:26 la rale nu wɔ ɛvolɛ 500 anzi ɛ, na duzu a ɛhye kile yɛ wɔ Gyihova edwɛkɛ ne anwo a? (1 Arl. 16:34; Aye. 55:11)